text
stringlengths 33
28k
| label
stringclasses 15
values |
|---|---|
Виталий Пронин Ужасьтэм мӧйыослэн пенсиоссы индексировать каремын луозы вуоно арын 1-тӥ январьысен. Пенсиос тужгес ичизэ 7 процентлы ӝутскозы - та лыдпус кык поллы тросгес туэ арлэн пумызлы чаклам инфляцилэн быдӟалаезлэсь. Пенсиосъя фонд пусъемъя, индексация ортчем бере пенсилэн страховой люкетэз шорлыдын 15 сюрс 400 манетозь йылоз. 2024-тӥ арозь пенсилэсь шоро-куспо быдӟалазэ 20 сюрс манетозь вуттыны чакламын. Пенсиосъя воштӥськонъёс пумысен юанъёсты кылдӥзы ке, дунтэк вазиськыны быгатӥськоды Пенсиосъя кун фондлэн консультациосъя огъя службаяз 8-800-302-2-302 номеръя. Елена Никитина | Улон-вылон |
Виталий Пронин 24-тӥ ноябре бадӟым шумпотон кузьмалозы арган гурез но калык кырӟанъёсты яратӥсьёслы Ижысь «Аксион» дворецын. Татын Анай нуналлы сӥзем концерт радъяло удмурт эстрадаысь огез яркытэз кизили Иван Котельников но солэн эшъёсыз - Пермьысь «Посадские ребята» группа. И. КотельниковТуспуктэм басьтэмын И. Котельниковлэн "ВКонтакте" бамысьтыз Иван Котельников но «Посадские ребята» группа ог-огзэс шедьтӥзы 9 ар талэсь азьло. Пермьысь культурая институтэ пырем удмурт студентэз синйылтӥз но коллективе ужаны ӧтиз «Посадские ребята» группалэн со аръёсы кивалтӥсез Владимир Дудин. - Владимир Александрович соку арганчи утчаз. Мынэсьтым баянэн но арганэн шудэмме учкиз. Кельши, лэся. Озьы 4 ар «Посадские ребята» группаын ужай, Пермь шаертӥ гастрольёсын ветлӥ, - тодаз вае Иван Котельников. «Посадские ребята» группаез верано ке, со Пермьысь огезлэн заводлэн профкомез бордын кылдӥз. Татын кырӟазы-веразы, арганэн шудӥзы предприятиын ужасьёс. Рабочийёс культураын сыӵе зол азинскизы - соосты возьматъяны кутскизы «Играй, гармонь!» передачаын. Нош 1998-тӥ арын Геннадий Заволокин «Посадские ребята» группалы быдэс передача сӥзиз ни. 2011-тӥ арын Пермьысь группа бордын кылдӥз квартет - татын быгатонлыксэс возьматыны сюрес усьтӥськиз егитъёслы. Табере та пинал кырӟасьёс но арганчиос «Посадские ребята» коллективлэн инъетэз луо. Кылсярысь, Дарья Богданова али группалэн солисткаез луэ, сцена вылын со 20 арлэсь кема ни. Нырысьсэ сое, 3 аресъем нылашез, сцена вылэ поттӥз песятаез, ансамблез кылдытӥсь Владимир Дудин. Со дырысен Дарья кырӟанэн уг люкиськы. Та аръёс ӵоже со трос пӧртэм конкурсъёслэн лауреатсы луылӥз. Группаен али кивалтэ Дарьялэн кузпалыз Алексей Богданов. Таизлэн усточилэн кияз шудо арган но, балалайка но. Алексей 2 пол басьяз Россиысь Президентлэсь азинлыко егитъёслы юрттонъя премизэ, 2005-тӥ арын калык инструментъёсын шудӥсьёс пӧлын «Кубок России - 2005» конкурсын 3-тӥ интые потӥз. Озьы ик «Посадские ребята» группаын кырӟало Кирилл Голев, Екатерина Балуева, Владимир Суворов. Ӵапак та задор эшъёссэ кылем арын нырысетӥ бадӟым концертаз ӧтиз Иван Котельников. Пермьысь артистъёс паймытӥзы удмурт учкисьёсты. Таӵе эшъяськон тулкым вылын Иван Котельников но «Посадские ребята» группа концертъёс возьматъязы на ёросъёсын. Табере учкисьёсты выль программаенызы возьмало «Аксион» дворецын. Иван Котельниковлэн вӧзаз котьку сямен луоз кузпалыз Алёна Тимерханова. Артистъёс дасязы ни выль кырӟанъёссэс. Иван но «Посадские ребята» группа ӵошен быдэстозы ог 4 номер. Пермьысь Дарья Богдановалэн туж потэ удмурт сямен кырӟамез. Алёна Тимерхановаен ӵош со дасяське «Мемие» кырӟанэз быдэстыны. Концерт Анай нуналлы сӥземын бере, Иван Котельников туж вите Дэбес ёросысь Уйвай гуртысь анайзэ но... толлэсь вуэмзэ. Сотэк артистлэн мемиез Иже вуыны уз быгаты - Уйвайысен райцентрозь сюрес туж дэри. Соин Иван Котельников, кырӟаны дасяськем сяна, нуналлы быдэ Интернетысь куазез чакласа возе. Алёна Ионина | Удмуртлык |
Виталий Пронин Гажано лыдӟисьёс, тӥледлы но дэмласьком визьдэс сынаса шутэтскыны. Сётӥськом «Шудкомлэн» берпуметӥ шудонысьтыз куд-ог юанъёсты. Шонер валэктон сётӥсьёслы - «Шудкомлэсь» кузьым! Жингыртоно 8-951-195-37-65 телефонъя газет потон нуналэ.Валэктонъёссэ шедьтоды вуоно номерысь. 1740-тӥ арын Парижын сютэм улон кутскиз. Пызьлэсь тырмымтэзэ валэктылӥзы урод куазен но. Вукоос ӧз ужалэ, малы ке шуоно со луиз. Мар? 1913-тӥ арын Романовъёслэн выжызылы 300 ар тырмиз. Солы сӥзьыса, Костромаын, Волгалэн огпал ярдураз, выль синпелетлы инъет (пьедестал) пуктӥзы. Нош кыӵе синпелет со вылын сылэ 1928-тӥ арысен? 1960-тӥ аръёсы Мускоын туж бадӟым, 26 подъездэн, зундэслы тупась корка пуктэмын вал. Корка улыны-вылыны туж ик ӟеч ӧз пӧрмы. Соин ик эшшо 4 таӵе корка пуктонлэсь куштӥськемын вал. Кыӵе арозь та лэсьтӥськон быдэсмыны кулэ вал? Америкалэн президентэз Джеймс Полк лапег мугоро вылэм, соин ик, калык азьын вераськыкуз, со ӵемысь ӝужыт интые султылэм. Дикой Западын ортчись быръён кампания дыръя со али гинэ кылдэм каръёсын улӥсь калыкен вераськылэм, соин ик, трибуна интые, Джеймс Полк ӵемысь со вылэ тубам. 1301-тӥ арын Англиысь Эдуард эксэй Уэльсын улӥсьёслы королевствояз пырыны ӵектӥз. Уэльсысь калык куриз: соосын кивалтыны кулэ Уэльсын вордӥськем, но англи кылын вераськисьтэм мурт. Паймымон, но Эдуард эксэй туж капчиен соглаш луиз. Угось уйин поход дыръя одћг учыр луиз. Кыӵе? Уйпалан та ужен араз кык толэзь гинэ вырыны быгато: инвожолэн шорысеныз кутскыса - куке шуръёс лэзисько - но гудырикошконлэн шорозяз - собере ву кезьыт луэ ни. Кыџе ужъёс нуисько вал та вакыт? «Красная бурда» журналлы оскид ке, та сяська кемагес сылоз, сое синучкон азе пуктӥд ке. Кыӵе сяська? Режиссёр Джон Форд ӵем дыръя индеецъёс сярысь фильмъёс лэсьтылӥз, берлогес мукет куронъёсын но соослы вазиськылыны кутскиз. Кылсярысь, одӥгез шаманзы, пе, куазез туж шонер тодыны быгатэ вылэм, но кӧня ке улыса, тунаськемысь дугдэм. Валэктон но сюриз: одӥг актёр созэ, пе, лушкам. Мае? Теги: визьсынан Шунды | Улон-вылон |
Виталий Пронин Алексей Иванов писательлэн малпанъёсызАлигес тодмо туала писатель Алексей Иванов Ижкаре вуылӥз. Книгаосыз сяна, лыдӟисьёс политика, провинция но вотэсын культура сярысь юалляськизы.Алексей Иванов вордӥськиз 1969-тӥ арын Нижний Новгородын. Пичи дыръяз семьяез Перме улыны выже. Быдэ вуыса дышетске искусствоведлы Свердловскысь Урал федерал университетын. 33 аресказ, кызьы ачиз вера, гур йылысь тэтче но азьлане вамыштэ - ӵапак соку егит авторлэн потэ «Сердце Пармы» исторической романэз но, литература инбамын А. Ивановлэн кизилиез ӝуатӥське. Табере сое тодӥсьтэмез ӧвӧл ни, дыр. Романъёсыз ӝажы вылын тэк уг кыллё, режиссёръёс экран вылэ поттыны произведениоссэ куро. Кылем арын, кылсярысь, потӥз «Географ глобус пропил» книгаезъя фильм. Алексей Иванов гожъяськыса гинэ уг пукы, малпалля телевиденилы проектъёс, сериалъёс, ортчытъя пумиськонъёс. Продюсерской центрез малпанъёссэ улонэ пыӵатыны юрттэ.***Мон уг гожъяськы городъёс сярысь, мон гожъясько улонын бадӟым пытьы кельтэм учыръёс сярысь. Потӥз мыным тунсыко Чусовая шур кузя кортъёсты келяллян, гожтӥ «Золото бунтов» книга. Нош мар бордын Ижкарлэн аспӧртэмлыкез? Ижкар, нырысь ик, город-завод, кудӥз быгатэ данъяськыны аслаз историеныз. «Горнозаводская цивилизация» книгаям, кылсярысь, Ижкар сярысь но гожтэмын. Соин ик мон умой тодӥсько городды сярысь — одӥг пол гинэ ӧй вуылы татчы.***Мон пумит луисько «провинция» кыллы. Мон малпасько, Россия мукет сямен радъямын шуыса. Европа, кылсярысь, пӧртэм кунъёслэсь кылдэ, нош Россия - пӧртэм культурной проектъёслэсь. Котькудӥзлэн вань аслазлулчеберетэз, пӧртэм сямо шоркаръёсыз. Вань йӧскалык лулчеберетъёсъя проектъёс (бигер, чуваш), Урал проектъёс (завод-каръёс) - соос трос. Городъёсты но ӵошатыны, огзэ вылӥегез, нош мукетсэ улӥегес пуктыны, уг яра, соос котькудӥз ас сяменызы аспӧртэмлыко. Париж, Берлинэн ӵошатыса, провинция уг луы.***Мон малпай Урал сярысь «Хребет России» телепроект. Продюсерской центре уксё шедьтӥз, озьы Леонид Парфёновез но солэсь «Намедни» студизэ ӧтим. Соос зэмос профессионалъёс, но Урал шоры учкемзы мыным ӧз кельшы. Парфёнов быдэс дуннеез котыртӥз ни но, маин сое Урал паймытоз на! Одӥг продюсер вераз мыным телевиденилэсь сюлмез позыртӥсь инъетсэ: «Одӥг федерал канал но провинция сярысь 4 серилэсь кузьгес кино уз возьматы. Тӥ быгатӥськоды лэсьтыны 125 серия Сталинлэн туганъёсыз сярысь, Мускоысь азбар сярысь. Но пичи кар сярысь - 4!». Озьы «Хребет России» проектэ ӧз пыры тросэз, мар вераны луэ вал Урал сярысь. Кылсярысь, Ижкар.***Политика ласянь мынам вань аслам малпанъёсы. Но туала дыре валтӥсез – малпанъёстэ шараятэк улыны. Котырын ваньзы верало асьсэ малпанъёссэс : телевизорын, радиоын, вотэсын. Малпандэ шараятэк умойгес, эшшо, тон политикаез удгес валаськы ке.***Мерлыко вотэсбамъёс чутрак воштӥзы милесьтым улонмес. Европаын со сярысь верасько, нош Россиын та ужпумез нокин уг ӝуты. Улэп улон выже вотэсэ, вотэс вие культураез. Интернетын янгышъёсын гожъясько. Азьло но чылкыт кылын гожъяськись адямиос ӧжыт вал, но ужпум мукетыз бордын. Интернетын янгышъёсын гожъясько но озьы ик кулэ шуыса малпало. Зэмос улонын кивалтӥсьтылы янгышъёсын гожтэт уд гожтэ ук, нош Интернетын воксё тодмотэм адямилы - капчиен. Зэмос улонын тонэ мед кылозы шуыса, кыӵе ке бадӟым уж лэсьтоно. Нош Интернетын мукет сямен. Тодосчилэн малпанъёсыз оградэ султо укмысэтӥ классын дышетскись зырымесь пияшлэн кылъёсыныз. Котькуд блогер ассэ литературной критикен лыдъя, но со озьы ӧвӧл. Интернетын адямиос асьсэ малпанъёссы понна кыл уг куто.***Калык тунсыкъяське ке аслаз лулучеберетэныз, солэн литератураез но азинске. Нош калык интыяз ке сылэ, литература но быре. Интыяз пукись калыклы номыр но уз юртты ни.Дасяз Мария Векшина Теги: учлитература | Улон-вылон |
Виталий Пронин Фото: Дмитрий АнтоновСарапул ёросын 12 частниклэн 300 палэпез быриз. Жаляса верано, арысь аре уногес мушъёс быро. Кылсярысь, 2019-тӥ арын 213 семья кулӥз вал. Гуртоос янгыш каро хозяйствоосты: бусыоссэс химикатъёсын пазяменызы сэрен, пе, ыштонъёс адӟиськомы. Тужгес ӝожтӥсько рапс вылэ: сяськаяськон вакытаз угось мушъёс татысь уг кошкыло, соин ик ядэн ӝокало. — Хозяйствоос зэмен ик рапслы бадӟым саклык висъяны кутскизы, — валэктэ гурт удысъя но сиён-юонъя министр Ольга Абрамова. — Кылем арын 12 сюрс гектар вылэ та культураез кизизы вал ке, туэ — 19 сюрс 300 гектар вылэ. Вуно аре бусыоссэс эшшо но паськытатозы шуыса чакласькомы. Угось рапс пудо сиёнлы туж ӟеч. Солэсь вӧй но пызьырто, кыд (жмых) лэсьто, кидыссэ дуно вузало. Зэм, та будосэн вырыны капчи ӧвӧл — нымы-кибыос сое ӝог норо но быдто. Киземъёссэс утён вылысь хозяйствоос химикатъёсын ужано луо. Сыӵе интыысь ик мушъёс мӧль бичало. Туэ министерствое тужгес трос вазиськизы Сюмси но Сьӧлта ёросысь частникъёс. Ӝожтӥськисьёс пӧлын «Агростартап» программая грант утыса фермер кариськемъёс но вань. Оглом ми доры 400 муш семья бырем пумысен вазиськон вуэмын. Ваньзэ али эскериськомы. Бырем мушъёс анализ лэсьтыны Казаньысь лабораторие келямын. Матысь дыре эскеронъёс зэмос югдурез возьматозы. Ольга Абрамова пусъемъя, хозяйствоос ядэн ужамзы пумысен котырысьтызы мушкасьёслы 3 нунал азьвыл ивортыны кулэ. Химикатъёсын лушкем ужамын шуыса шараяськиз ке, предприятиос муш вордӥсьёслы компенсация тыроно луозы. Елена Сараматова | Гурт удыс |
Виталий Пронин Сюмси ёросысь Туканысь Евдокия Михайловна Ильиных.Сюмси ёросысь Туканысь Евдокия Михайловна Ильиных - ёрослэн дано муртэз, Удмуртиысь дано ветеран, нимыз «Удмурт Кенешлэн» Данъян книгаяз пыртэмын, ёросамы удмурт культураез нырысетӥ утись-азинтӥсь.Евдокия Ильиных Сюмсиын «Удмурт Кенешлэсь» ёззэ кылдытӥсьёс пӧлын вал, кема аръёс ӵоже соин кивалтӥз. Али но «кенешчиослы» гань-гань улыны уг сёты: удмурт ужрадъёслы сценарийёс дасялля, адямиосты пӧртэм ужрадъёсы пыриськыны ӝутка. Паймиськомы, со сомында вашкала сям-йылолъёсты тодэ шуыса.Евдокия Михайловна пӧртэм удысъёсын - колхозын, школаын - ужалляз ке но, ӧз кыльылы удмурт ужрадъёсы пыриськытэк. Пенсие потытозяз, со лулчеберетъя юртэн кивалтӥз, трос аръёс ӵоже Туканысь ветеранъёслэсь огазеяськонзэс валтӥз. Со ас вакытаз кылдытӥз но валтӥз та гуртысь ик «Кенакъёс» ансамблез. Коллектив Евдокия Михайловналэн сюлмаськемезъя удмурт-сям йылолъёсты улӟытъяз, соосты ёрос но элькун сцена вылысен возьматъяз. Али ансамбль ёрос культурая юрт борды юнматэмын, азьланьтэ Евдокия Михайловналэсь кутскем ужзэ. Сюлмысьтыз удмуртлыкез утемез но азинтэмез понна со трос данъетъёсын пусъемын. Ми, Сюмсиысь удмурт движение пыриськисьёс, сое куспамы ёросысь нырысетӥ удмурт шуиськомы.Евдокия Ильиныхлэн, ма борды гинэ уг басьтӥськы, котькытын шӧдӥське вашкалазэ гажамез. Али со выжыоссэ утчан сярысь сюлмаське. Выжыяз Анна нимо 30 кышномуртъёс вылӥллям, пе. Та сяна, Тукан гуртлэсь, Маркел школалэсь - татын дышетскиз но ужаз - историзэс гожъя, трос лыдӟиське.Евдокия Михайловналэн вашкала арбериосын узыр сандыкез но вань: отын трос пумо дэра дэремъёс, уксё тӥрлыкъёс, 150-лэсь уно кышетъёс, нош одӥгез ӝӧккышетэзлы 100 ар пала ни. Сое туж чакласа возе Е. Ильиных.Удмуртлыкез калыкмы пӧлын вӧлмытэмез, вань сюлмысьтыз вашкалаез утемез понна Евдокия Михайловна Ильиныхез ӵектӥськомы «Удмурт дуннелэн» «Гурт адями» конкурсаз «Выжыоссэ утись» номинацие.Раиса ВОЛКОВА, Сюмси ёрос Теги: гуртадями удмуртдунне | Улон-вылон |
Виталий Пронин Москваысь делегация тодматскиз Ижысь Эшъяськон юртэн.Москваысь куноосын огез кенешон сӥземын вал нациосын ужан политикалы, улосвылъёсын но федерал центрен валче ужанлы. Эшъяськон юртлы синмаськонМоскваысь делегация тодматскиз Ижысь Эшъяськон юртэн. Макем паймизы куноос, котькуд калык огазеяськонлэн нимаз кабинетэз вань шуыса. Москваын уго Эшъяськон юртсы воксё ӧвӧл. Соин но Москваысь Нациосын ужан политикая, улосвылъёсын кусып возёнъя но туризмъя департаментэн кивалтӥсезлэн воштӥсез Иван Петров асьмелы вожъяськемзэ вераз.Шаерысьтымы 6 ёросын Эшъяськон юрт кылдытэмын. Нациосын ужан политикая министр Лариса Буранова верамъя, азьланяз чакламын котькуд муниципал кылдытэтын сыџе юртъёс усьтыны.- Эшъяськон юрт туннэ культура понна гинэ ужаны кулэ ӧвӧл. Нациосын ужан политика понна но сюлмаськыны кулэ, - шуиз Лариса Николаевна. - Министерствоен валче ужаса, калыкъёслэн азинскон сюресазы трос лэсьтыны луоно. Со сяна, милемлы юрттӥське Историяя, кылъя но литературая Удмурт институт. Татысь специалистъёс калык пӧлын пӧртэм юалляськонъёс ортчытъяло, анализ лэсьто. Тая ик азьланяз ужан ӧрмы но потэ. Удмуртиысь но Москваысь кивалтӥсьёс кенешо калыкъёслэн тупаса улонзы сярысь.Шаерамы ортчылӥсь ужрадъёс шоры пӧртэм сямен учкыны луэ. Кылсярысь, Пельняньлэсь нуналзэ пусъёнысь огез адӟе шулдыръяськонэз гинэ, нош мукетыз эскере, кӧня мурт отчы пыриськиз, макем та ужрад огазеяз пӧртэм выжыысь калыкъёсты, луоз-а азьланяз со фестивале туристъёсты кыскыны. Гербер шулдыръяськонэз но турмаршрутъёсы пыртыны чакламын. Соин но али бадӟым саклык висъяське Эшъяськон юртын ресурсной центрлэсь ужзэ паськытатонлы. Ӵапак со центр шулдыръяськонъёслэсь но пӧртэм ужрадъёслэсь ӟечлыксэс но пайдазэс эскероз. Со сяна, адями кытын, ку но мар ортче шуыса иворез гинэ медаз лыдӟы, со сярысь пыр-почгес мед тодоз, карта вылысь шедьтыны мед быгатоз.Москваын Гербер арлы быдэ- Удмуртилэн ужан амалъёсыз Москвалы туж адӟем карымонэсь, - пусйиз Иван Петров. - Москваын ог 160 выжы калык улэ, кылдытэмын ог 100 калык огазеяськон. Но сюлмаськонъёсмы милям но, тӥляд но огкадесь: тыршоно ваньзэсты валаны.Москваын 2025-тӥ арозь национальной политикаез азинтонъя стратегия юнматэмын. Со сяна, Интернет вотэсын кылдытэмын аспӧртэм мылкыдъёслы-малпанъёслы инкубатор. Отчы котькудӥз быгатэ Москвалэсь улон-вылонзэ азинтонъя малпанъёссэ но проектъёссэ гожтыны. Тужгес устооссэ но ӵем пумиськылӥсь ӵектонъёсты компьютер ачиз быръе. Департамент соосты санэ басьтэ. Лариса Буранова та инкубатор пумысен юалляськиз, асьме шаерамы но сое кылдытоно, шуиз.- Москваын улон трослы лэчытгес. Котькытын сюре керетонлы амал, - сюлэмшугзэ вераз Иван Петров. - Керетонъёслэсь утиськон вылысь ик чакласькомы, нылпи садысь группаын я школаын одӥг выжыысь нылпиос 10 процентлэсь тросгес медаз луэ шуыса. Валче ужаськомы анай-атайёсын но. Та юрттэ огсыр улыны. Со сяна, ог-огмылэсь историмес но культурамес мед тодомы шуыса, сюлмаськиськомы. Азьвыл выжы калыкъёс праздникъёссэс асьсэлы гинэ ортчытъяло вал. Али шулдыръяськонъёссэс, сям-йылолъёссэс вань москвичъёс адӟыны быгато. Со понна ужрадъёсты усьтэм площадкаосын радъяськомы, отчы котькудӥз пыриськыны мед быгатоз.Озьы Москваын кылем арын ортчытэм Гербер шулдыръяськонэ но 10 сюрс адями вуылӥз. Туэ но Гыронбыдтонлы сӥзем ужрад 2-тӥ июле Москва шорын, ВДНХ котырысь «Останкино» паркын, ортчоз. Москваын Герберез арлы быдэ ортчытъяны кенешемын.Елена Сараматова Туспуктэм: udmddn.ru | Улон-вылон |
Виталий Пронин Кылем арняе Элькунлэн Тӧроез Александр Бречалов элькун но федерал изданиосысь журналистъёсын пумиськылӥз. Иворчиос пӧртэм юанъёссылы валэктон басьтӥзы. Журналистъёсын пумиськонФото: Гульназ Гырдымова Театръёс выльдӥськозы Туэ ар Россиын Театрлэн ареныз ялэмын, сое лыдэ басьтыса, вераськон радъяськиз Ижысь “Молодой человек” театрын (азьвыл “Удмуртия” кинотеатрлэн юртаз). - Та юртэ мон нырысьсэ вуи, - шуиз Александр Владимирович. - Театрлэн кивалтӥсьёсыз аналтэм юртэз 2-3 ар ӵоже синмаськымон лэсьтӥллям, но йӧскадь тупатъян ужъёслы уксё кулэ на, со чакламын. Со сяна, туэ тупатъяны коньдон висъямын луоз Сарапулысь но Глазовысь театръёслы. “Огъя Россия” партилэн проектэзъя тупатъямын луозы ёросъёсысь 25 кульутрая юртъёс, эшшо 9-эз юрттэт басьтоз нацпроект чотын. Элькун бюджет чотын тупатъямын луоз М.Калашников нимо музей. Нош Национальной библиотекаез тупатъянэз азьвыл чаклам 3 ар интые 2 арскын йылпумъяны тыршом. Культура но искусство удысысь адямиос кемалась куро ни шоркарын йӧскадь адӟытон зал лэсьтыны. Зэм, кытын сое усьтон пумысен асьсэлэн кичӧлтӥсьёслэн малпанъёссы малы ке вошъясько, - шуиз А.Бречалов. - Угось 3 толэзь талэсь азьло ӵектӥзы али Музеез паськытатыны, табере куро нимаз, мукет инты. Али ми чакласьком адӟытонъёс ортчытъян заллы 2 инты: яке со луоз азьвыл В.Короленко нимо театрлэн юртэз (Удмурт культурая центрлы чаклам интыез трослы будэтыса), яке «Аврора» кинотеатрлэн юртэз (со кемалась уг ужа). Азинскыны - вить ар Малпаське-а Тӧро вуоно быръёнъёсы пыриськыны? - Ку со луоз?- юаз А.Бречалов. - 2022-тӥ арын. - Мон со сярысь уг малпаськиськы ай, дыры чик ӧвӧл. Али ми дасяськом элькунэз 2027-тӥ арозь азинтонъя план. Туж оскисько, 5 ар ӵоже ми пайдаёзэ лэсьтыны быгатом шуыса. Пичияк азинсконъёс али но вань ини, но ушъяськыны вазь на. Мынам потэ сыӵе бюджетэз, кытын 1 миллион ке но чылкыт профицит мед луоз. Вить ар ӵоже элькунлэн азинсконъёсыз ӧз ке луэ, команда кошкыны кулэ. Туэ январь-апрель ӵоже элькунлэн огъя бюджетаз вуиз 24 миллиард 512 миллион манет. Кылем арын таӵе вакытэн ӵошатыса, со 16 процентлы тросгес. 2018-тӥ арын инвестициос кысконъя Приволжск федерал округысь субъектъёс пӧлын Удмуртия 3-тӥ интыын. Оглом кыскемын 98 миллиард манет (2017-тӥ арен ӵошатыса, 14 миллиард манетлы тросгес), таӵеез берло 5 ар ӵоже ӧй вал. Со пӧлысь бадӟым люкетэз, конешно, ТОСЭР-е пырись (территория опережающего социально-экономического развития) городъёсы: Сарапулэ но Глазове. Сарапул ТоСЭР луиз 2017-тӥ арын, Глазов - туэ феврале. Табере Глазов город 2027-тӥ арозь ачиз 3 миллиард манет тыр инвестициос кыскыны но 2,5 сюрс ужан интыос кылдытыны кулэ. Оскисько, туэ элькунамы 10 процентлы тросгес инвестициос кыскыны пӧрмытом. - Кызьы тӥ дунъяськоды Удмуртиез азинтонъя корпорацилэсь ужамзэ? - Константин Сунцов дорозь - нокызьы но! Со - мынам но Правительствоысь экономика понна кыл кутӥсьёслэн янгышсы. Но алиез кивалтӥсь туж шаплы, сое ӵыжанэз ӧвӧл. Али корпорация 11 проект бордын ужа, тросэз соос возьматэмын луозы Санкт-Петербургын ортчоно инвестициосъя форумын. Огкылын вераса, азинлык шӧдӥське ни.Кивалтӥсьёсъя нимысьтыз верано ке, юанъёс трос, соин воштӥськонъёс луыны быгатозы сроксэс возьматэк, мыным результатъёс нуналлы быдэ кулэ! Тросэзлэн со - ноль. Азинлыко ужа кӧня ке ёрос гинэ. Тулыс ас мылкыдызъя кошкиз Дэри ёрослэн йырыз. Кӧня адями пышкылӥз монэ - куд-огез понна со умое кылиз уго, малы ке шуоно лачак музъем люкылӥз. Нош мукет решениос ӧй вал. Озьы ик Ижлэн азьвыл мэрез трос нылпиё семьяослы Дэри ёросэ бусы шоры музъем люкылӥз. Нош табере отчы тыл но, сюрес но Бречалов лэсьтыны кулэ, семьяос уго асьсэос сомында уксё люканы уз быгатэ. Одӥг Люлли гуртэ гинэ сюреслы 76 миллион манет кулэ… Волялозы-а сюресъёс? Сюресъёс сярысь веранзэ азинтыса, тӧро шараяз “Ижевское” сюрес предприятиез но «Удмуртавтодор» ГУП-ез огазеян но вузан сярысь. Та предприятиос шаерысьтымы сюресъёсты лэсьтонъя, тупатъянъя но утялтонъя тужгес бадӟым предприятиос луо. Но али шуг на дунзэ вераны. Зэмзэ ке, кыкезлэн но активъёссы оглом 1 миллиард тыр гинэ луо, но милемлы кулэ ичизэ 3 миллиардэн вузаны, угось туж тросэз сюресъёс уродэсь, соосты тупатъяны 4,5 миллиард манет кулэ. Соин ик сыӵе дунын вераськыны быгатӥм ке, вузалом, ӧм ке - тыршом предприятиосты ӟечгес ужатыны, угось ужзэс радъянъя туж трос юанъёс кылдо. Кылсярысь. “Удмуртавтодор” предприятилэн 900 техникаез пӧлысь 300-эз тэк сылэ. Зинаида Рябинина | Валтӥсь иворъёс |
Виталий Пронин Ижкарысь ипподромын ортчиз гурт пудоослы но тылобурдоослы сӥзем адӟытон. Эскерись комиссия дунъет сётӥз тужгес но чебересь скалъёслы, ветылъёслы, парсьёслы, ыжъёслы.Ужрадэ вуизы Удмуртилэн Президентэз Александр Волков, Правительстволэн Тӧроезлэн воштӥсез Александр Коробейников но гурт удысъя но сиён-юонъя министр Николай Стрелков. Александр Волков пусйиз:- Удмуртия берло аръёсы пудо но тылобурдо вордон удысъёсын бадӟымесь азинсконъёс басьтэ, та удысъя гуртоос Приволжск федерал округын троссэ улосъёсты азьпалто. Таӵе вормонъёс пото, ӟеч выжы кылдытон бордын рос-прос ужаса. Та адӟытонын, нош туэ со 30-тӥез луэ ни, валаськод, макем ӟеч тыршо асьме пудо вордӥсьёсмы.Собере кивалтӥсьёс тодматскизы адњытонэ ваем пудоен. Отчы 46 хозяйствоос кинэ гинэ вайиллямтэ: скалъёс, парсьёс, валъёс, ыжъёс, дуно куо пӧйшуръёс, курегъёс, ӵӧжъёс, ӟазегъёс, мушъёс но мукет. Ужрадэ пыриськизы на ас доразы тылобурдо вордӥсьёс. Соос паймытӥзы олокыӵе но выжыысь курегъёсынызы.Кочуровъёс дорысь пиналъёс но, мӧйыос но быдэс нунал ӵоже ӧз кошкылэ. Дунъёссы куртчылӥськисесь ке но, вань чипызэс, курегзэс но атассэс вузаны быгатӥзы. Кочуровъёс ог дасо аръёс вордо ни атас-курег.- Нырысь ик милям огшоры курегъёс вал, - шуэ Лилия Кочурова. - Нош одӥг пол Башкириысен басьтыны шедьтӥм Бедуин выжыысь курег. Собере висён кадь луиз-а, мар-а - арлы быдэ утчаны кутским. Оло, сизьым улосъёсысь басьяськылӥмы ини. Валля арын дас выжы люкаськылӥз. Али сизьым кылемын. Соос пӧлын Амрокс, Вельзуммер, Исландский ландрас, Белый леггорн, Охики но мукетъёсыз.Пичи Пурга ёросысь «Молния» СПК-ын удмурт выжыысь ыжъёсты вордо. Бӧксӥсьёссы паймыто мугоренызы - бадӟымъёсыз кыско 80-100 килограмм. Хозяйствоысь валтӥсь зоотехник Галина Поломова возьматӥз милемлы пӧртэм адӟытонъёсын утэм медальёссэс но дипломъёссэс. Зарни но азвесь медальёссы 17 пумо.- Туэ но Калмыкиысь Элиста городын ортчем Россиысь адӟытонын такамес зарни медален пусйизы. Татын но кыкез чемпион луизы, - пусъе Галина Анатольевна. - Выжыё ыж вузаса, ми коньдон поттӥськомы. Нош ыж гонэн вырыны секыт луиз. Та ыж гон миндэръёс азьло вуремъёсыз. Али цехмы уг ужа. Милесьтым гонмес Кузонысь предприятие миське вал, соос пумит луизы. Асьмелы нимысьтыз тӥрлык басьтыны дуно усёз. Пайдазэ ум адӟиське, соин ик ыж гонмы кылле. Но та ужпумез сэрттон бордын ужаськом.Мукетыз шумпотымонэз та адӟытонын - чорыгъёс. Вотка ёросысь «Пихтовка» предприятиысь, карпъёсты сяна, калык адӟиз но басьтыны быгатӥз кезьыт вуэз яратӥсь форельёсты но мукет горд чорыгъёсты. Озьыен, чорыг будэтонъя программалэн пушъетъёсыз шӧдӥсько ини.Озьы ке но Удмуртилэн данъяськонэз, азьвыл аръёсы сямен ик таза сюро пудо но парсьёс.- Та выллем выставкаос Удмуртиын ортчыло ни 1937-тӥ арысен, - шуэ Гурт удысъя но сиён-юонъя министерствоысь валтӥсь специалист Людмила Столбова. - Но соку пудоосты отын ӧз возьматъялэ. Быдӟым война аръёсы адњытонъёс ӧз ортчылэ, нош бӧрысь выльысь улӟытэмын вал. 70-тӥ аръёсы адӟытонъёсы пудоосты но поттӥзы ини. Табере соос нырысь интыын. Азьло та ужрад кык арлы одӥг пол ортчылӥз, нош али - арлы быдэ.Людмила Столбовалэн верамезъя, адњытонлэн пайдаез шӧдӥське. Нимысьтыз комиссия учке скаллэсь мугорзэ, ветлэмзэ-поръямзэ. Паймоно кадь: дасо аръёс талэсь азьлоосыныз ӵошатыса, соос чылкак воштӥськемын. Али скалъёслэн мугоръёссы ик мукетэсь, асьсэды утялтыса возись муртъёслэн кадь. Таин ӵош ик трос йӧл сёто, сӥлё-виро будо.Нош кунгож сьќрысь ваем скалъёс дышемын трос мел сиыны. Собере соос секытэн дышо асьме куазьлы. Соин ик туж чакласькыса утялтоно соосты.Парсьёсынызы котьку сямен висъясько но вормисе потто «Восточный» акционер огазеяськонысь пудоос. Туэ но отысь 4 выжыысь парсьёс чемпион луизы. Таза сюро пудо пӧлын вормизы дэриос, эграос, балезиноос. Адњытонэ пыриськемъёс ваньмыз ик дипломъёсын пусъемын.Иван Аркашев. Теги: АлександрВолков Иж | Гурт удыс |
Виталий Пронин Юнда муниципал кылдытэтэн кивалтӥсь Владимир Урасинов.Балезино ёросысь Юндаын бесерман калык улэ. Шуркынмон толэзе гуртлы 370 ар тырмиз. Татын вань улыно-вылыно школа, культура юрт, почта, амбулатория, нылпи сад, шаертодонъя музей, кибашлыослэн юртсы, библиотека но 2 магазин. Культура юрт азьын ож лудэ быремъёслы сӥзем синпелет сылэ. Шыкыссы узыр- Шаерысьтымы кӧня гуртъёсты гожъяды ини, бускель республикаосы но вуылӥськоды, нош ми доры малы ке уд лыктӥське, - ӝож мылкыдын вазиськиз вал Юнда гуртысь шаертодонъя музеен кивалтӥсь, Россиысь дышетон удысысь отличник, Удмурт Республикаысь культура удысысь дано ужась Ангелина Урасинова. - Милям но гуртмы сярысь юн гожтытэммы потэ, палэнын улӥсьёс но мед тодозы со сярысь. Туэ ми солэсь 370 ар тырмонзэ пусйим. Праздникамы лачак калык люкаськылӥз, сьӧрло улыны кошкемъёс бертылӥзы. Зӧк (бадӟым) кивалтӥсьёс, бускель ёросъёсысь кырӟась коллективъёс но гурт калык быдэс клуб тыр люкаськылӥм. Гуртысьтымы кибашлыос киужъёсынызы адӟытон возьматӥзы. Вордӥськем гуртсэ данъяса, сюлме пырымон кылбур чуръёс гожтэм но келям подводник Александр Завалин.- Милям гуртмы шудо кизили улын вордскемын, дыр, - вера Юнда шор ёзо школаен кивалтӥсь Ольга Фёдорова. - Туэ армы юбилейёсын узыр. Шор ёзо школамылы 30 ар тырмиз. Туж умой со, гуртын школа вань ке, озьыен, улон уз быры, азинскоз. Юнда урам.- Тӥ та гуртын ик-а вордскемын? - юасько Ольга Анатольевналэсь.- Мон татчы Красногорск ёросысь вуи. Дышетсконме йылпумъяса, ужаны келязы Юндае. Отӥяз бесерман семьяе бызи.- Удмуртъёслэсь соос маин ке висъясько-а?- Номыр сыӵе-таӵе пӧртэмез ӧвӧл кадь - кырӟанъёссы (крезьёссы) ке шат. Аслам (милям) сярысь, бесерманъёс, юн зол нёжтыса, кырӟало ук. Дӥсьёссы аспӧртэмесь.- Мон но юнда кен, бесерман пилы быземын, нош ныл йыры асьме ёросысь ик Поторочино гуртысь, - вера Ангелина Урасинова. - Юндаын 60 ар ӵоже улытозям, бесерманъёслэн улэм-вылэменызы, культураенызы но историенызы тунсыкъяськеменым но музей кылдытэменым, ачим но бесерман выжы кадь потӥсько ини. Гуртамы бесерман культураез утьыны выриськомы, калык сярысь сюлмаськиськомы. Культура юртмы но шаертодонъя музеймы 25 арзэс пусйизы, 40 ар луиз нылпи садмылы. Юнда муниципал кылдытэтэ пырись Ягошур гуртысь больница кылем арын 101 ар тырмонзэ пусйиз. 110 арзэ пусйим гуртысь библиотекамылэсь. Со интыяськемын азьвыл церковно-приходской школалэн юртаз. Алигес гинэ ортчытӥм Юнда базармес. Ми солы бырыны ум сётӥське. Туэ оштолэзе Вќйдыр ёрос праздник но дорамы ик ортчиз. Одӥг но тэк пукыны дырмы ӧвӧл. Гуртамы черк пуктон сярысь сюлмаськиськом. Малпам ужмы мед пӧрмоз вылэм. Но со понна туж трос аръёс кулэ на. Шаертодонъя музей.Улон пӧзе клубын- Милям муниципал кылдытэтамы 10 гуртъёс пыро, - вера Юнда муниципал кылдытэтэн кивалтӥсь Владимир Урасинов. - Бен куке-соку лачак калык отын улӥз. Зӧк гуртъёс пумен-пумен пичиязы, быризы. Туннэ нуналлы Юндаын 138 коркан 540 адями улэ. Валлё аръёсы талэсь но трос вал калыкез. Гуртамы ӝыныез нулло Биянов но Урасинов фамилиосты. Одӥгез гинэ умойтэмез вань: гуртамы татчыозь газ кыскемын ӧвӧл на.Гуртоослэн ваньмыз ик ужрадъёссы культура юртазы ортчыло. Кивалтэ соин Надежда Сидорова.- Мынам пичи дырысеным клубын ужаме потэ вал, - вера Надежда Михайловна. - Отын ужаны нимысьтыз дышетскем адямиосмы мон дорозь ӧй вал. Соин ик школа бере Ижысь культурая училищее дышетскыны пыри. 2007-тӥ арын, сое йылпумъяса, гуртэ бертӥ, ужаны кутски, семья кылдытӥ. Алексей кузпалы Глазов карын вордскемын, но мынам городын улэме уг поты, Юнда гуртме номырин уг вошты.Милям кемалась ини фольклор ансамбльмы ужа. Коллективез кылдытӥз но бесерманъёслэсь крезьёссэс быдэс Россие вӧлмытӥз Ангелина Урасинова. Со калык понна туж трос ужаз, али но тэк пуконэз уг тоды, музеен кивалтэ. Берло аръёссэ ансамбльмы «Азвесь крезь» шуыса нимаське. Соин кивалтӥсько мон. Школаын дышетскись нылпиосын, егит семьяосын но арлыдоосын пӧртэм ужрадъёс но кружокъёс ортчытъяськом. 15 ар ужа ини нылпиосмылэн «Юндыш шунды» фольклор ансамбльзы. Таиныз кивалтэ Ирина Зянкина. Туэ соослы шуд усиз Санкт-Петербурге но Сыктывкаре нылпи фестивале вуылыны. Вань на пиналъёслэн «Чингыли» ансамбльзы. Кивалтэ соин Надежда Урасинова. И. Биянов но А. Урасинова трос тодо гурт сярысь.- Мон но татын ик вордски, татын ик пересьми, - вераськонмы борды итӥське 1939-тӥ арын вордскем Иосиф Биянов. - Пенсие потытозям, «Большая Юнда» колхозын но, «Свобода» СПК-ын но, «Прогресс» ООО-ын но (хозяйстволэн нимыз но кивалтӥсьёсыз олокӧня пол вошъяськылӥзы) тракторист луыса тырши. Каль тани шутэтскисько ини. Ялан магазинэ ветлӥсько, сиён-юонтэк адями улыны уг быгаты ук, калык пӧлы потасько, выль иворъёсты, пӧй, кылоно.Юнда гуртын вордскемын литературовед, педагогика наукаосъя кандидат Надежда Лекомцева, Москваысь Венгер посольствоын кылысь кылэ берыктӥсь Ольга Урасинова, гурт удысъя но сиён-юонъя министрлэн воштӥсез Олег Урасинов, медицина наукаосъя доктор, профессор Евгений Бутолин, медицина наукаосъя кандидат Светлана Калинина.Любовь Тихонова | Улон-вылон |
Виталий Пронин Кияса ёросысь Карамас-Пельга муниципал кылдытэтлэн йырыз Г. Бигбашев.Кияса палъёсысь Карамас-Пельга муниципал кылдытэт ёросын одӥгез азьмынӥсез луэ. Солэн вормонъёсыз, шумпотонъёсыз но шуг-секытъёсыз сярысь вера кылдытэтлэн йырыз Григорий Бигбашев.- Кияса ёросысь Карамас-Пельга муниципал кылдытэтэ 3 гуртъёс пыро: удмурт Уддяди (Карамас-Пельга), со ик луэ муниципал кылдытэтлэн центрез, бигер Байсар (Байсары) но пор Уськыр (Унур-Киясово). Та гуртъёсын улӥсьёслэн огъя лыдзы - 660 мурт, - шуэ Григорий Романович. -Уддядиын вань выль школа, нылпи сад, туала куронъёсъя пуктэм ФАП, Удмурт лулчеберетъя центр, клуб но лавкаос - отын ик ужало куд-огез гуртоосмы. Байсар но Уськыр - пичиесь, со гуртъёсын улӥсьёс уксё потто мукет интыосын. Тросэз ужаны Киясае ветло. Ярам, ёрос центр милесьтым кыдёке интыяськемын ӧвӧл: Уддядиысен Киясаозь 7 иськем. Уж ӧвӧлэн тросэз егитъёс кошко городъёсы.Кылем арын производствоен югдур уродмиз, малы ке шуоно вань скалъёсыз быдтӥзы, лейкозэн висё шуыса. Но «Кияса» агрокомплекслэн кивалтӥсьёсыз оскытӥзы, туэ выльысь ваньзэ берыктозы шуыса. Выльдӥськозы фермаос, отчы ваёзы 1000 йыр скал. 50 пала мурт уже интыяськыны быгатоз.- Карамас-Пельга муниципал кылдытэт - одӥгез азьмынӥсез. Кылсярысь, 2013-тӥ арын со Кияса ёросын «Устоез муниципал кылдытэт» нимын, нош тӥ «Муниципал кылдытэтлэн устоез тӧроез» нимын пусъемын вал. Кыӵе ужъёсты понна данъязы?- Вожвылъяськон ёросамы арысь аре ортчытъяське, солэн трос куронъёсыз. Лыдэ басьтӥсько поселенилэн пӧртэм вормонъёсыз, азинсконъёсыз. Азьвыл аръёсын ӵошатыса, гуртъёсын улон одно ик умойгес луыны кулэ.Ми та вожвылъяськонын ӧй вормысалмы, калыкен огкылысь ӧй ужасалмы ке. Гуртоосмы туж вазиськисесь, котьку юрттыны дасесь. Субботнике-а, концертэ-а чортӥськод - дэмен вуо. Соиз ласянь каньыл ужаны. Туж мыло-кыдоесь мӧйыосмы - огезлэсь но ужрадлэсь кылемзы уг поты, ӵошатсконъёсы гинэ но асьмелэнъёс понна висьыны потало.Кылем арын ми пыриськимы благоустройствоя элькун конкурсэ но 400 сюрс манет утӥмы. Соин басьтӥмы нылпи площадкалы арбериос, сяська мерттыны посуда, но ар пумозь соосты пуктыны ӧм вуттэ, туэ лэсьтомы. Кылеменыз уксёен урамъёсамы валэктӥсь табличкаос, иворен стендъёс юнматъямы, урамъёсмес югдытӥмы. Выль нылпи площадка пуксёз Байсарысь клуб азе. Нош Уддядиын сыӵе площадкаос лэсьтӥмы сельсоветлэн, анай-атайёслэн но «Огъя Россия» партилэн уксёенызы. Соосты пуктыны уддядиос асьсэос потазы. «Инвожо» ансамбльлы 30 ар тырмиз.Ас мылкыдызъя гуртэз чебертыны котьку юрттӥське Владимир Тукаев. Со школаын трудлы дышетэ, нылпиосты но кыске кыӵе ке тунсыко арбериос лэсьтонэ. Дэмен соос пуктӥзы школа вӧзы пичи корка, табере отын пиналъёс шумпотыса шудо, толалтэ котыраз нискылало. Озьы ик Владимир Наумович кивалтэм улсын дышетскисьёс Катанчи нюкез утялтӥзы.Нош Удмурт коркан ужасьёс чебертӥзы Сарали ошмес дурез, сельсовет юрттӥз соослы стройматериалэн.Владимир Андрияновмы туж сюлмо. Сюрес вылысь костаськись изэз яке потӥсь вуэз адӟиз ке, палэнтӥ уз кошкы - тупатоз. Кулэ ке кыӵе ке ужъёсты быдэстыны, котьку юрттӥське, аслаз трактореныз ветлэ. Нош солэн выныз Николай Андриянов сюресъёсты тупатъя, толалтэ лымы донга. Гуртысь тылъёсыз чакла электрик Николай Иванов. Соослы дыраз уждун тырыны котьку ик уг пӧрмы, озьы ке но ноку уг ӝожтӥсько, югдурез валало, ужзэс рос-прос быдэсъяло.Уксё уггес тырмы. Поселениослэн бюджетсы арысь аре кулэсме. Азьло муниципал кылдытэтэ подоходной налогысь 10 процентэз кыле ке вал, али - 2 процентэз гинэ. Уксё вуэ ар пумын, ваньбур но музъем понна вытъёсты бичам бере. Нош ар ӵоже ми улӥськом ёрос но элькун бюджетъёс чотын, соостэк нокызьы уг луы.Жуг-жаген яке сюресъёсын югдурез шуг-секытъёс пӧлы ӧй пыртысал. Сюресъёсыз гужем пичиен-пичиен лэсьтӥськом-тупатъяськом, толалтэзэ лымыез донгаськом. Талы кутӥськомы Сюрес фондысь уксёез, со ог 4 ар талэсь азьло кылдытэмын вал.Жагмес одӥг интые поттаськом но сутӥськом вал ай, но табере косозы ни, дыр, дун тырыса, Ижысь полигонэ нуллыны. Мукет гуртъёсын верало, нюлэсъёсазы но жуг-жаг костаське шуыса. Милям сыӵе шугъяськонмы ӧвӧл, улон интымес чылкыт возьыны тыршиськомы.http://udmdunne.ru/2017/03/uddyadi-gurtys-udmurt-korka-kunoosseh-6-marshrutt%D3%A5-ortchyteh/- Быдэс элькунамы но солэн палэназ Уддяди тодмо аслаз культураеныз, сям-йылолъёсты утеменыз.- Уддядиын вашкала сям-йылолъёс утисько, соин со бордаз трос куноосты, туристъёсты кыске. Гуртамы пӧртэм ужрадъёс ортчыло. Кылсярысь, толалтэ вуылӥзы быдэс Россиысь но палэнысь этнофутуристъёс Ю. Лобанов суредасьлэн проектэзъя симпозиуме. Куноосыз шумпотыса пумитало Удмурт коркан - Удмурт лулчеберетъя юртын, кудӥныз быгатыса кивалтэ Елена Белослудцева. Юрттӥсьёсыныз ӵош со куноосыз сям-йылолъёсынымы тодматэ, табанен-перепечен утялтэ, гуртмес возьматэ.Культураез утёнын но азинтонын бадӟым уж лэсьтэ «Инвожо» ансамбль, соин трос аръёс ӵоже ини кивалтэ Надежда Пахомова. Туэ «Инвожо» 30 арзэ пусйиз. Отчы шумпотыса кыстӥсько пиналъёс но.Ми дорын бадӟым саклык висъяське спортлы. Али куасэн ветлон трассамы вань, уйин со югдытӥське. Школа стадионын вылысьтыз вылаз ӵошатсконъёс ортчыло, туэ гинэ куатез радъяськизы ни. Кылем кӧснуналэ тани «Удмурт дуннелэсь» ӵошатсконъёссэ ортчытӥм.Туэ потэ на радъяммы Максим Пилоянлы сӥзем пробег. Гуртмылэн историяз со адями туж бадӟым пытьы кельтӥз. Максим Николаевич кивалтыку, «Ленинец» колхозмы ялан азьмынӥсьёс пӧлын вал. Со дыръя пуктӥськиз школа, клуб, котельной. Озьы ик М. Пилоян лэсьтӥз Киясаысен Уддядиозь сюресэз, сое калыкын «Армян тракт» шуо. Ӵапак отӥ пробег ортчоз. Таӵе бызьылонэз 2 пол радъяллямы ни (нырысьсэ ортчыкуз, Максим Николаевич улэп вал ай).Шумпотымон, гурт калыкмы спортэ кыстӥське шуыса. Школаез йылпумъясьёс азьланяз но соин выремысь уг дугдо, бадӟым ӵошатсконъёсын гуртмылэсь, ёросмылэсь, элькунмылэсь данзэ утё.Гуртоосмы асьсэды пӧртэм удысъёсысь шедьто, азинлыко луо.Елена Рябина Туспуктӥз Александр Горбунов Теги: гуртын Киясаёрос | Улон-вылон |
Виталий Пронин Та сярысь вераз Ижлэн Тӧроез Олег Бекмеметьев журналистъёсын пумиськон дыръя. Туннэ, 30-тӥ июле, Иж город администрациын «Ижкар — ужен данлыко город» стелаез пуктон ласянь кенешон ортчиз. Котырес ӝӧк сьӧры пуксизы депутатъёс, историкъёс, архитекторъёс, общественникъёс. Тужгес трос куара люказ Эшъяськон монумент.Туспуктӥз Максим ЕгоровСинпелетэз пуктыны тужгес тупась инты ласянь городлэн вотэсъёсаз азьвыл ик юалляськон усьтэмын вал. Ӵектэм интыос пӧлын вал: Эшъяськон монумент, Вормон сквер, Иж тымет, Киров нимо парк. Юалляськонэ пыриськиз 2 сюрс 700 адями. Тужгес трос куара люказ Эшъяськон монумент. Синпелетэз пуктонъя комиссиысь 19 адями пӧлысь 17-ез калыклэн мылкыдыныз соглаш луизы. Та интыын бадӟым праздникъёсты ортчытъяны луонлык вань. Умой соиз но: Эшъяськон монумент дорысен Быдӟым ож вакытэ Вормонэз дурем заводъёс адӟисько, шуизы уноез люкаськемъёс. О. Бекмеметьев верамъя, та бере сентябрь пумозь синпелетлы проект дасялозы. Нош сое пуктон борды басьтӥськыны чакламын вуоно арын. Стелаез рос-прос, коньдонэз жалятэк лэсьтоно, со вылын шыръяны уг яра, шуиз Тӧро. Озьы ик кенешонын вераськизы, синпелет пуктэм дорозь солы чаклам интые нимысьтыз из понозы. Ангелина Снигирёва Теги: Ижкар | Лулчеберет |
Гурт удысъя но сиён-юонъя министерстволэн пресс-службазы Елена Сараматова Со радъяськоз Вотка ёросысь Июльское черкогуртысь «Ижагроплем» учхозын. Гуртоос адӟытозы туала техникаез, выль выжыысь пудоосты. Фермеръёс, хозяйствоос солы тулысысен ик дасяськыны кутско. Котыр ласянь ӟеч пудозэс, мушъёссэс, чорыгъёссэс, тылобурдооссэс но мукет животъёссэс быръё. Адӟытон дыръя устоосыз пӧлысь устоосыз быръемын луозы. Кылсярысь, возьматонэ 120 йыр сюро таза пудо гинэ вуттэмын луоз. Фестиваль дыръя 30 гектар вылэ интыяськозы 100 пумо туала техника, сиён-юон поттонын кутӥськись тӥрлык, музъемез утялтон агрегатъёс. Россиысь но СНГ-ысь трактор-машина бичась компаниос асьсэлэн производствоенызы тодматозы. Гуртоослы ужзэс азинтыны юрттон вылысь пӧртэм пумо секциос ужалозы, мастер-классъёс ортчозы. | Гурт удыс |
Виталий Пронин Ӵуказе, 22-тӥ оштолэзе, Йӧскалык библиотека «Библиоуй» акция ортчытэ. Со сӥземын Кинолэн арезлы. Та акция куинь интыын но куинь пӧртэм ужрадъёсын ортчоз. Нырысетӥез, «Детективен шудон», радъяськоз Вормонлы 30 ар ульчаысь 14-тӥ юртын, библиотекалэн техникалы но гурт удыслы сӥзем отделаз. Татын ортчись мастер-классъёс, визь-сынанъёс герӟаськемын луозы детектив жанрен но Англиысь сям-йылолъёсын.Удмурт ульчаысь 264-тӥ коркан, архивлэн азьвыл юртаз, ортчоз «Тулыс Удмурт ульчаын» ужрад. Таязэ витё киноен тунсыкъяськись, соосты тодӥсь-яратӥсь адямиосты. Программаын чакламын тодмо удмурт режиссёрлэсь, кинодокументалистлэсь Лев Вахитовлэсь фильмъёссэ учкон, визь сынан, озьы ик «Биб-ЛЕО-Оскар» премиез сётон но театр грим лэсьтонъя мастер-класс. Нош Пушкин ульчаысь 200-тӥ юртын аслэсьтыз шыкысъёссэ усьтоз Удмуртиысь нылпиослы но егитъёслы библиотекалэн фондэз. Татчы лыктэмъёс тодозы, мар со сыӵе «Библиофильмофонд». Мылкыд карисьёс учкыны быгатозы диафильмъёсты, пӧртэм слайдъёсты.Галина Савина Суред: yasenevo.mos.ru | Валтӥсь иворъёс |
Виталий Пронин Удмуртилэн Тӧроезлэсь ужзэ быдэсъясь Александр Бречалов 10-тӥ куарусёнозь ас вылаз басьтӥз Правительстволэн Тӧроезлэсь ужзэ, ивортэ «Удмуртия» агентство. Та сярысь кивалтӥсь вераз туннэ, 31-тӥ пӧсьтолэзе, министръёсын пумиськыкуз. Правительстволэн Тӧроезлэсь ужзэ быдэсъясь Виктор Савельев али висеменыз йырин уг ужа, бӧрысь со отпуске потоз.Кызьы ивортӥз Александр Владимирович, Виктор Савельев 10-тӥ куарусён бере но аслаз ужан интыяз уз берытскы ни.- Туннэ нунал куре, Правительстволэн командаез ӟечгес мед ужалоз шуыса. 3 но ӝыны толэзь куспын ми ӧм быгатэ шедьтыны амал бюджетэн кылдэм югдурез тупатыны, - шуиз А. Бречалов.Александр Бречалов озьы ик тау кариз Виктор Савельевлы ужамез понна, осконзэ вераз, со азьланяз но та сюрессэ лёгоз шуыса.Тодады вайытом, Виктор Савельев Удмуртиысь Правительствоен кивалтӥз 2014-тӥ арын южтолэзьысен.Сергей Захаров Туспуктэм: udmurt.ru | Политика |
Виталий Пронин Така. Малпаськытэк выль уж борды басьтӥське. Азяды выль луонлыкъёс усьтӥськозы, соос азинскыны, узырмыны юрттозы. Азьтэмъяськонлы эн сётӥське, малпанъёсты доры сэзь вамышъялэ. Шутэтскон нуналъёстэс яратоно адямиеныды ортчытэ. Ош. Тазалыктэс эскерыса улэ, таяз арняе черланы быгатоды. Мугордэс но, йырдэс но шутэтскытоды, азьланяз ужаны выль кужым люкалоды. Адямиослэсь палэнынгес возиськоды, но арня пумын кыӵе ке выль тодмоеныды поръяны поталоды, пумиськемдэс кема тодады возёды на. Кыктоос. Трос ужды луоз, но тӥ эн кышкатске, ваньзэ дырыз дыръя но ӟеч быдэстыны вуттоды. Яратоно адямиеныды ог-огдэс валамысь дугдоды, тазэ но шуг-секытэз ӝог вормоды, кусыпъёсты тупатскозы. Юнматэ тазалыктэс. Кисло-кусло. Эшъёсыныды ӵош мукет адямиослы юрттыса улоды. Шуг-секытъёсты вормон понна вылӥ кивалтӥсьёслы но дӥсьтыса вазиськоды. Семья кусыпъёсты юнмалозы, кузпалэныды но нылпиосыныды одӥг уж борды басьтӥськоды. Быгатӥсь луэмдэс котырысь адямиос вылӥ дунъялозы. Лев. Трос дырдэс ужын ортчытоды, но сое дунъясез уз сюры. Яратоно адямидэс шумпоттыны тыршыса, трос кужымдэс быдтоды — пайдаез луоз. Арня пумын тӥледыз шулдыръяськон возьма, мылысь-кыдысь эктэ но шутэтске. Нылмурт. Быдэс арня шутэтскон нуналъёслы дасяськоды — семьяяды бадӟым праздник ортчытоды. Соин валче уж дурады но тугаськем юанъёсты сэрттоно-пертчоно, ӵош ужась эштылэсь янгышъёссэ тупатъяно луоз. Весъёс. Тазалыктэс юнматон понна пайдаё сиён гинэ сиёды, туж мӧзмоды кӧё-вӧё сӥльлэсь. Семьяды тӥледыз валалоз, тӥледын ӵош шонер сиськоз. Ужды трос луоз: уй но нунал со сярысь гинэ малпаськоды. Скорпион. Куатаськем туганэныды кусыпъёстэс тупатоды, люкаськем уждэс радызъя быдэстоды, жадёнэз уд тодылэ. Мылкыдды капчи луоз, котькытысь ӟечсэ гинэ адӟоды. Шутэтскон нуналдэс семьяеныды ортчытоды. Машинаен чакласькыса ворттылэ. Ыбылӥськись. Дышем улондылэсь шутэтскемды потоз, выль уж, хобби утчалоды. Семьядэс шергес адӟылоды, ваньмон дырды ичи луоз. Соос куатаськизы ке но, валалозы, тӥледлы маке вылез кулэ шуыса. Шутэтскон нуналъёсы вань матысь адямиостэс котырады люкалоды. Сюро кеч. Арнядэс ревизия бордысен кутскоды: дорысьтыды вань силёдэс, кулэтэм арбериостэс куялоды. Со бордысен ик улонады но воштӥськонъёс кутскозы. Мултэс сюлмаськонъёслэсь куштӥськоды. Арня пумын вуж эшты куное ӧтёз. Ву кисьтась. Уждэс гижысь-пиньысь быдэстоды, кивалтӥсьтылы таӵе тыршемды туж яралоз. Ужан нуналдэс пайдаё ортчытэмды бере дорады бурдъяськем мылкыдын бертылоды. Ӝытъёсы спортэн выроды. Туганэныды дырдэс тунсыко ортчытоды. Чорыгъёс. Выль тунсыко адямиен тодматскоды, соин трос дырдэс ортчытоды. Ужады сак луэ, выль проект борды басьтӥськиды ке, сое янгышъёстэк быдэстыны тырше. Ӵош ужась эшъёсты пӧлын тӥледлы вожъяськисьёс вань. УД | Иворъёс |
Виталий Пронин "Гербер" удалтӥз! Куазез но, шулдыръяськонэз, сиён-юонэз но : можгаос туж ӟеч дасяськиллям! Таӵе кылъёсыз вераз кадь котькудӥз, кин вуиз элькун Гербере. Туэ со ортчиз Можга ёросысь Пичи Сюга гурт вӧзын. Куное вуись делегациосыз аспӧртэмлыко пумитазы: гур заслонкаен но чебер куэм ӵушконэн. Син медам усьы шуыса, котькудӥз ӵушкон борды кутскылӥз но, музъем вылэ понэм заслонка вылтӥ эктыса потӥз.Туэ "Гербер" валы сӥземын, соин валче улэп валъёс сяна, калыкез паймытӥзы сцена вӧзысь вайёслэсь лэсьтэм туж бадӟымесь бурдо валъёс. Вуоно Гербер ортчоз Ува ёросын. Наталия Самсонова Туспуктэмъёс: udmurt.ru Теги: Гербер | Улон-вылон |
Виталий Пронин Талы Россилэн бюджетысьтыз висъямын 100 миллион 400 сюрс манет. Уксё басьтозы соос, кин короновирусэн черлам адямиосын ужа. «Скоройысь» врачъёс толэзяз басьтозы 50 сюрс манет, санитаръёс, фельдшеръёс, водительёс – 25 сюрс манетэн. Стационарын ужась врачъёслэн уждунзы борды ватсаськоз 80 сюрс манет, эмсузэръёслы, фельдшеръёслы – 50 сюрс манет. Санитаръёслы, сиделкаослы сётӥськоз 25 сюрс манет. Сергей Захаров | Тазалыкез утён |
Виталий Пронин Кун Думае но Дэри ёрос Кенеше быръёнъёс Ожмос черкогуртын ӝутскем мылкыдын ортчизы. Со шӧдӥськиз вазь ӵукнаысен ик. Крезьгур шудӥз, бырйисьёсты шулдыртӥзы культура юртысь артистъёс.- Та быръёнъёслы ми рос-прос дасяським, - вераз быръёнъёсъя участоклэн кивалтӥсез Наталья Васильева, - соин ик нокыӵе сюлмаськонъёс ӧз кылдылэ. Сое пусйизы эскерисьёс но. Нош кинлэн аслаз ветлэмез уг луы, доразы вуылӥм. Калык тросгес куаразэ сётӥз «Огъя Россия» партия понна, со 447 куара люказ, 2-тӥ интые потӥз «Зэмлыко Россия» партия.Кузпалъёс Валентина но Анатолий Ложкинъёс быръёнъёслэсь ноку уг палэнско. Таяз учыре но, пичи пизэс сьӧразы кутыса, дыртӥзы участоке.- Ми дурбасьтӥм «Огъя Россия» понна. Али со мукетъёслэсь кужмогес но оскымонгес. Милям куинь пиналмы будэ, соослэн али ик мед адӟиськоз ни ӵуказелы улон сюрессы. Со понна ик куарамес сётӥськом, - шуэ Валентина Николаевна.Иван Аркашев. Туспуктӥз Владимир Беломорских. Теги: Быръёнъёс Дэри КунДума | Политика |
Виталий Пронин Куасэн бызьылӥсьёс Италиын ортчем «Марчалонга» марафонэ пыриськизы. Спортсменъёс классика амалэн 70 иськемез бызизы. Арлы быдэ ортчылӥсь ӵошатсконэ дуннеысь кужмоосыз спортсменъёс люкаськыло. Куас сюрес кӧня ке городъёс пыр ортче, гурезё интыостӥ но шуръёс кузя. Спортсменъёс быдэс сюресэз бодыосынызы гинэ донгаськыса мыно. Россиысь спортсменъёслы туэ удалтӥз: финиш гожез нырысь ик выжиз Коми Республикаысь Ермил Вокуев. Нош 2-тӥ инты понна пумозяз ӟырдыт нюръяськон мынӥз. Норвегиысь Каспер Стадос Ижысь Максим Вылегжанинэз ӝыны секундлы азьпалтӥз. Берло аръёсы трос марафонъёсы пыриськылӥз ке но, Максим Вылежганинлэн та нырысетӥ медалез луэ. 100-лэсь ятыр спортсменъёс пӧлын кужымзэ эскериз Балезиноысь Сергей Ардашев но. Со финише 31-тӥ вуиз. Валентина Емельянова Теги: куасэнбызьылон спорт | Спорт |
Виталий Пронин Кыӵе югдур али гурт удысын? Марлы дасяськоно предприятиослы но калыклы? Та но мукетыз пумысен кенешимы Правительстволэн Тӧроезлэн воштӥсеныз, гурт удысъя но сиён-юонъя министрен Ольга Абрамоваен. Ольга Абрамова итӥськиз Россиын ортчись флешмоб борды. Туспуктэм: Удмуртиысь гурт удысъя но сиён-юонъя минитсрестволэн пресс-службаез. — Ольга Викторовна, ар кутсконын гинэ предприятиос азе ужпум пуктэмын вал тросгес вузъёсты кунгож сьӧры поттыны. Коронавирусэн но дуннеысь огъя кризисэн валче границаос пытсаськизы-а? — Экспортэн туэ 5 миллион 100 сюрс доллар поттонъя ужпум пуктэмын. 1-тӥ квартал ӵоже 1 миллион 138 сюрс доллар тыр вуз каримы ни. Кунгож сьӧрын ярато асьмелэсь йӧлмес, сӥльмес. Соин ик ворсам кунгожъёс уг люкето. Али дасяськомы Можга ёросысь курка вордонъя предприятиез но Сарапул ёросысь кӧсвӧй лэсьтонъя заводэз дуннеысь рыноке поттыны. Юкаменскысь етӥн завод гужемысен Китаен вуз карыны ӧдъялоз. Оглом шаерамы али 16 предприятие экспортлы ужаны дасяське. Мылкыд карисьёс эшшо но трос, но оборудованизэс, объектъёссэс куронъёсъя тупатыны луонлыкъёссы ӧвӧлгес. Соин ик малпаськомы 12 миллион манет тыр грантъёс люкылыны. — Кыӵе шуг-секытъёсын али пумисько предприятиос? — Валюталэн дуныз воштӥськиз. Та нырысь ик шуккиз переработкаен вырись предприятиосты. Соослэн 15-20 процентэз вуз поттонзы угось герӟаськемын кунгожсьӧрен: вутто тӥрлык, бинялтон (упаковка), импортной оборудованиен вырыны визь но палэнысь кулэ луэ. Россиын куд-ог тӥрлык потто ни. Но со кунгож сьӧрын лэсьтэмзэ тупатыны уг мыны. Нош быдэс заводэз шуак уд выльды. Тетрапак упаковкалэсь но номыр умоез малпамтэ на. Озьы ик бадӟымесь ыштонъёс адӟо тылобурдо, парсь вордӥсь фермаос, бакча емыш будэтӥсь предприятиос. Туннэ чипы, кидыс вуттӥськомы кунгож сьӧрысь. Россиын чиньыен лыдъямон предприятиос ужало маточной поголовье возён бордын. Соин ик ӵемысь, кылсярысь, чипыослы Германие мыноно луэ. Таин валче заводъёсмы али 4-5 миллион манетлы тросгес уксё быдто. Кылем арын Даниысь 400 йыр скал вайимы вал. Али уг луы кунгож сьӧрысь ӟеч выжыысь пудо пыртэммы. Пудоез выльдыны асьме хозяйствоосысь ик племенной пудо тырмыт – араз 2-3 сюрс йыр вузаськомы. Но уллёзэс трослы йылтыны сюлмаськисьёс пумен ёрмыны кутскозы. Туннэ гурт хозяйствоос малпаськонэ усемын: техникалы дунъёс будэмын. Кышкаськомы ужась калык понна но. 65 ареслэсь ортчемъёсты доразы пукыны косэмын. Гуртын тросэз ужасьёс — со арлыдо адямиос. Ярам, экономист коркасеныз чотаськыны быгатоз ай. Но туннэ арлыдоосты доразы келязы ке, скал кыскыны но бусыосты кизьыны адями уз тырмы. Али ог 284 сюрс гектар кизёно юос пӧлысь 33 сюрсэз гинэ киземын ай. 11 ёросъёсын сеялкаоссэс ӧз ик поттэ на. Ачид ке ӧд гыр, геры уз гыр. Соин ик хозяйствоослэн кивалтӥсьёссы ужасьёссэс туж утьыны выро. Вань гидъёсты, гаражъёсты тазато вирусъёсты быдтӥсь суретъёсын. Гуртысьтызы ужбергатӥсьёсты я кибашлыосты маска вурыто. Кылсярысь, Сьӧлта ёросысь «Батыр» хозяйство гуртысь кибашлыослы но уж сётӥз, колхозникъёссэ но шумпоттӥз. Азьвыл предприятиосынмеханизаторъёслэсь гинэ тазалыксэс ӵукналы быдэ эскерылӥзы, табере — ваньмызлэсь. — Мар карыны кулэ карантинэ сюрем хозяйство? — Москва улосысь огаз хозяйствое вирус вуиз но, фермазэс карантинэ пытсазы. Нош мар карод сыӵе дыръя скалъёсын? Ферма магазин ӧвӧл ук. Пудоез сюдыны, кыскыны кулэ. Пичи Пурга ёросысь Баграш-Бигра гуртэз карантинэ ворсамзы бере пӧсе вуимы. Эмъясьёслы, Роспотребнадзоре жингыръямы, ужась калыкез нырысь ик мед эскерозы шуыса. Табере малпаськиськомы, мар кароно, кытын ке карантин ялоно луизы ке. Пудо эмъясьёслэсь бригадазэс кылдытоно ке шат? Но со бригадалы ватсаса кытысь ке уксё шедьтоно луоз. Трос ыштонъёс адӟо сяська будэтӥсь теплицаос. Вуз карыны алӥзы угось. Соин ик эмчиослы сяськаосты дунтэк люкылонъя акция малпамын — коть кинэ ке но шумпоттоз. Али нимысьтыз чакласа возиськомы банкрот кылись 8 предприятиез. Огез соос пӧлысь — Пичи Пурга ёросысь «УАССР-лы 10 ар» хозяйство. Соосты нокинлэн басьтыны мылкыдыз ӧвӧл бере, кун ас бурд улаз кутоз, кризисысь потыны юрттоз. Улон возьматэ угось: арлы быдэ кин ке банкрот луэ. Вотка ёросысь «Пихтовка» чорыг вордонъя кун хозяйство шоры учкемелы быдэ малпасько: кун предприятиос но йӧнала ужаны быгато, кивалтӥсьсы рос-прос ке, частникъёсын ӵошатыса, соос ик трос выт тыро на. — Марлэсь туннэ кышкаськоды? — Йӧллы закупочной дунъёс шуак усёзы шуыса. Сыӵе дыръя шуге-леке вуозы хозяйствоос. Рынокын югдур воштӥське нуналлы быдэ. Ужтэк кылем адямиос нуналысь нуналэ йылозы. Соин ик дуно но ӟеч вуз шоры учкись быроз. Кисыын 5 сюрс манет луиз ке, нокин но килограмм сыр уз басьты ни. Ми нуналлы быдэ сиён-юон дунъёсты чакласькомы. Туннэ огез но предприятие уг малпаськы ичигес вуз поттон я ужзэ дугдытон сярысь. Сиён-юон тырмыт. Но калыклэн басьяськыны луонлыкез быриз ке, заводъёслэн складазы вуз люкаськыны ӧдъяз ке, соос йӧл дунъёсты амалтэк уськытозы. — Таӵе югдурен валче хозяйствоослы ватсаса юрттэт сётӥськоз-а? — Али гуртоос дорозь 240 миллион манет субсидиос вуттэмын ни. Май пумозь эшшо 900 миллион манет келямын луоз. Федерал центре вазиськимы, ватсаса ог 300 миллион манет курыса. Озьы луонлык кылдоз йӧл поттонлы, предприятиосты азинтыны ватсаса субсидия люкылыны. Хозяйствоослы али юрттоно пуктӥськонзэс но радъяны. Банкъёс кредитлы заявкаосты туж кема эскеро. Гужем рос-прос лэсьтӥськыны но сӥзьыл выль гидэ пудо пыртыны мед луоз шуыса, та нуналъёсы Удмуртилэн Тӧроеныз Александр Бречаловен но Россельхозбанклэн кивалтӥсьёсыныз огкылэ вуим, куриськонъёссэс вакчи дыр ӵоже учкозы шуыса. Туэ май-июнь толэзьёсы 4 ёросын 643 йырлы туала фермаос усьтӥськыны кулэ. Эшшо но пуктӥськыны малпасьёс вань. Куд-ог улосъёсын стройматериал вуттэмзы уг луы ни — карантин. Асьмелэн со ласянь югдур умой на бере, ӝоггес ужано. Гуртоослы, капчигес мед луоз шуыса, басьтэм кредитъёссылэсь оглюкетсэ ворсаны субсидия висъяломы. — Мар кароно огшоры гуртоослы? Базаръёс ворсаськемен, пудозэс, тылобурдозэс, удъёссэс вузаны уг быгато, доходзэс ышто... — Ярмаркаосы вуз карыны артысь улосъёсысь ужбергатӥсьёс вуо. Через сьӧразы пыртэмзылэсь кышкаса, базаръёсты пытсамы. Туннэ 9 ёросъёсын ужало колхозной рынокъёс. Татын пудо эмъясьёс но югдурез чаклало, дезинфекция но ортчытӥське бере, соос ворсамын ӧвӧл. Кылсярысь, ужало Ижысь Сенной, Вотка городысь, Сарапулысь рынокъёс. Отчы котькудӥз лыктыны но вузаськыны быгатэ. Солань-талань ветлыны луонлыксы ӧвӧл ке, луэ вазиськыны Удмуртпотребсоюзлэн ёросысь ёзъёсаз. Татын гуртоослэсь заявкаоссэс бичало, кинлы кӧня чипы, кинлы кӧня парсьпи кулэ шуыса. Со дыре ик люкало кин маин вуз каре шуыса возьматӥсь список. Соя специалистъёс вузан-басьтонэн асьсэос ик выро. Огысьтыз мукет гуртэ нокинлы ветлоно ӧвӧл. Удъёсын вуз карон сярысь ке, гуртоослы таиз алэмын ӧвӧл. Вань ёрос йыръёсын но гурт поселениослэн кивалтӥсьёсынызы кенешемын, гуртоослы вуз карыны юрттозы шуыса. Министерство ачиз гуртоослы вузаськыны лэзись справка сётэ, сое полициын ужасьёслы возьматыны мед быгатозы шуыса. Туннэ асьмеос ваньмы ог-огмы сярысь сюлмаськыны, экономикаез утьыны кулэ. ________ Елена САРАМАТОВА Теги: гуртудыс | Иворъёс |
Виталий Пронин Лыдӟонъёсы нимысьтыз ӧтемын 6 ёросъёсысь нылкышно кылбурчиос.Дышетӥсьёсты дасянъя Трокай Борисов нимо колледжын нырысьсэ ортчозы Ашальчи лыдӟонъёс. Ужрадэз ортчытэ «Удмурт нылкышно кенеш» огазеяськон.Лыдӟонъёсы нимысьтыз ӧтемын 6 ёросъёсысь нылкышно кылбурчиос. Соос пыриськозы Ашальчи Окилэсь творчествозэ тодонъя «Тон юад мынэсьтым…» юалляськонэ, «Кылбуран кунокуа» мастер-классэ. Нимысьтыз вожвылъяськон ортчоз анайёс куспын но, тужгес адӟем карымонъёсыз «Кылбурась анай сюлэм» нимын пусъемын луозы.Ашальчи Оки нимо йӧскалык премиез туэ басьтӥзы Кияса ёросысь Вуж Салья гуртысь «Нылкышно шуд» клублэн кивалтӥсез Марина Морякова но «Удмурт нылкышно кенеш» огазеяськонэн кивалтӥсь Надежда Степанова.Тодады вайытӥськом, та премиен «Удмурт Кенеш» огазеяськон пусъе удмурт калыклэсь асваланзэ, лулчеберетсэ, кылзэ, улэм-вылэмзэ азинтыны быгатӥсь, удмурт движение мыло-кыдо пыриськись нылкышноосты.16-тӥ оштолэзе Удмуртиын пусъё нырысетӥ нылкышно кылбурчилэсь Ашальчи Окилэсь вордӥськем нуналзэ. Таяз арын «Удмурт нылкышно кенеш» удмурт калыклэсь дано нылзэ сӥлы карон вылысь быдэс толэзь ӵоже пӧртэм ужрадъёс ортчытэ. Соос пӧлын - «Лыдӟиськом Ашальчи Окиез» акция. Отчы пыриськизы ни 20-лэсь уно нылкышно клубъёс.Ашальчи лыдӟонъёс кутскозы 10 час 30 минутэ, Ашальчи Оки премиез сӥе-дано сётон ужрад - 13 часын.«Удмурт нылкышно кенеш» Теги: Ашальчилыдонъёс АшальчиОки Удмуртнылкышнокенеш | Удмуртлык |
Виталий Пронин Туннэ 19 час 10 минутэ Ижысь "Дружба" кинотеатрын радъяськоз Удмуртиысь тодмо режиссёрлэсь Лев Вахитовлэсь фильмъёссэ адӟытон. Та ужъёсыз солэн тодмо луизы ни палэнысь учкисьёслы, нош Удмуртиын возьматӥськозы нырысьсэ. Кылсярысь, «Солнечный зайчик. Художник Менсадык Гарипов» (2004-тӥ ар), «Художник Сергей Орлов» (2000-тӥ ар), «Время художника» (2001-тӥ ар), «Полярный Урал. Горные озера» (2013-тӥ ар). Нялтас вераса, Лев Вахитов - МГИК-ез но ГИТИС-эз йылпумъям режиссёр, 20 ар ӵоже тыршиз телевидение удысын, циклъёсын 200-лэсь ятыр программаосты кылдытӥз, авторской ужъёсыз - 20-лэсь ятыр.Кино ортчем бере режиссёрен ваче син кенешыны луонлык кылдоз.10-тӥ мартэ 18.50 часын "Дружба" кинотеатрын возьматэмын луозы Ижысь мукет документалистлэн Евгений Кузнецовлэн фильмъёсыз.Наталья Седова Туспуктэм: odnoklassniki.ru Теги: кино ЛевВахитов | Иворъёс |
Виталий Пронин Россилэн Президентэз луон понна кандидатъёссэ дэмлаз 24 партия, регистрация пыр потӥз 14-ез гинэ. Али ваньзы соос кинюртэмъёс бичало.Ку тодомы, кӧня нимтулъёс луозы бюллетеньын 18-тӥ мартэ? Быръёнъёсъя правоосты тодыны кулэ егитысен ик. Эграысь 1 номеро школаын та пумысен пумиськон ортчиз.Дэмлан - со пусъён ӧвӧл наРоссилэн Президентэз луон понна кандидатъёсты дэмла яке партия, яке адямиос асьсэос ӵектӥсько. Россиысь Быръёнъёсъя валтӥсь комиссиын (ЦИК-ын) асьсэды асьсэос дэмласьёслэсь уведомлениоссэс кутон 7-тӥ январёзь мынӥз. Куриськон сётӥз 46 адями. Нош партиос быгатӥзы на кандидатъёссэс 12-тӥ январёзь дэмланы. Озьы 13-тӥ январе тодмо ни вал: ЦИК-е вуэм уведомлениос пӧлысь 24-ез - пӧртэм партиослэсь. Но партиосын дэмлам кандидатъёс пӧлысь регистрациез ортчиз 14 адями гинэ. Уноезлэсь бумагаосысьтызы кыӵе ке тырмымтэзэ, шексэ шараязы. Россиысь ЦИК-ын пусйизы: 3-ез партия съездъёссэ, кабъёсты тӥяса, ортчытӥз, соин ик кандидатъёссы регистрация пыр ӧз потэ. Сыӵе «шудтэмъёс» пӧлы шедизы «Женский диалог», «Народ против коррупции» но «Партия малого бизнеса России».Озьыен, туннэ нуналлы партиослэн нимынызы быръёнъёсы мыно: Владимир Жириновский (ЛДПР), Павел Грудинин (КПРФ), Ксения Собчак («Гражданская инициатива»), Григорий Явлинский («Яблоко»), Борис Титов («Партия Роста») но мукетъёс. ВЦИОМ-лэн юалляськонэзъя, туннэ быръёнъёс луысалзы ке, 54,3 процентэз калык Владимир Путин понна куаразэ сётысал, 5,1 процентэз Павел Грудинин понна дурбасьтысал, 2,8 процентэз - Владимир Жириновский понна, Борис Титов, Ксения Собчак, Григорий Явлинский быдэн 0,3-0,4 процент котырын люкасалзы.Нялтас вераса, вань пусйиськем кандидатъёс быръёнъёсъя фондзэс кылдытон понна счётъёс усьтӥзы ни. Уноез али сюлмасько кинюртэмъёс бичан сярысь. Кинюртэмъёсын бумагаоссэс соос ЦИК-е 31-тӥ январе 18.00 часлы (Москва дыръя) вайыны кулэ.Парламентэ пырись 4 партиос гинэ - «Единая Россия», КПРФ, ЛДПР но «Справедливая Россия» - кинюртэмъёс бичатэк но, асьсэ кандидатъёссэс дэмланы быгато. Но таос пӧлысь КПРФ но ЛДПР гинэ асьсэ кандидатъёссэс дэмлазы, «Единая Россия» но «Справедливая Россия» Владимир Путин понна дурбасьтэмзэс веразы. Парламентэ пырисьтэм партиос быдэн 100 сюрс кинюртэм бичано луозы, Россилэн котькуд субъектысьтыз тужгес троссэ - 2,5 сюрсэн. Нош асьсэос асьсэды дэмласьёс бичано луозы тужгес ӧжытсэ 300 сюрс кинюртэм, субъектлы быдэ 7 сюрс 500-лэсь трос медаз луы.Кинюртэмъёсты бичан йылпумъяськем бере 10 нунал ӵоже соосты ЦИК-ын эскерозы на. Озьыен, Россилэн Президентэз луон понна пусйиськем кандидатъёслэсь огъя списоксэс асьмеос 10-тӥ феврале гинэ тодом ай. Та бӧрсьы ог арня ортчыса, кутскоз иворъёсты вӧлмытон ёзъёсын агитация.Дурбасьтэмед потэ? Лыкты?Элькунамы тужгес но син азе йӧто В. Путин понна кинюртэмъёс бичанъя пунктъёс. Соос республикаысьтымы городъёсын интыяськемын: Ижысь «Эльгрин», «Петровский», «Сигма» бизнес-центръёсын но Сарапул, Глазов, Воткинск городъёсысь гипермаркетъёсын. Кинюртэмзэс пуктыны мылкыд карисьёс мукет городъёсысь, ёросъёсысь, гуртъёсысь но вуыны быгато, но сьӧразы одно мед луоз паспортсы.«Единая Россия» партиысь активистъёс куремъя Россиысь 84 субъектын В. Путин понна кинюртэмъёс бичанъя нимысьтыз нунал тупатэмын вал. Озьы одӥг нунал ӵоже гинэ та партилэн активистъёсыз В. Путин понна 200 сюрс пала кинюртэм бичазы, ачиз Владимир Владимирович быръёнъёсы нокыӵе партилэн нимыныз уг мыны ке но.Верамы ни: партилэн нимыныз кандидатэ мынӥсь адями 100 сюрс кинюртэм бичаны кулэ луоз, ачиз ассэ дэмлась - 300 сюрс. Но Россиысь ЦИК-е ваёно талэсь 10 процентлы тросгес кинюртэмъёс. Угось эскеронъёс дыръя 5 процентэзлэсь тросэз кинюртэмъёс умойтэмен лыдъямын луизы ке, кандидат быръёнъёслэсь палэнтэмын луоз.Владимир Путин понна 1 миллионлэсь трос кинюртэм люкамын ни. Та сярысь ивортӥзы кандидатлэн быръёнъёсъя штабаз. Валамон, та кулэезлэсь трос ини. Озьы ке но Владимир Владимировичлэн штабаз огкылэ вуизы: кинюртэмъёсты бичамысь уз дугдэ, котькуд мылкыд карись дурбасьтэмзэ вераны мед быгатоз на.- Кинюртэмъёс бичан бордын ужазы Россиысь Калык фронтлэн (ОНФ) радаз пырисьёс но, «Молодёжка ОНФ» команда но. 1 миллионлэсь трос кинюртэмъёс бичаны луиз вакчи дыр куспын. Озьыен, калык оске Путинлы. Талы паймонэз ӧвӧл, угось Путин кивалтон вакытэ кунмы выльысь улӟиз кадь. 1990-тӥ аръёсы асьмеос ӧм но малпаське ни, экономикамы куке-соку азинскоз, выль предприятиос усьтӥськозы, дуннеын Россилэсь мылкыдзэ лыдэ басьтозы шуыса, - пусйиз ОНФ-лэн штабезлэн одӥгез тӧроез Ольга Тимофеева.Калык фронт кылдэм дырысен туэ 7 ар тырмоз ни. Сыӵе движение кылдытыны дэмлаз вал ачиз Владимир Путин. Движение огазея мыло-кыдо, кунмылэн ӵуказе нуналыз сярысь сюлмаськись адямиосты. ОНФ азьын сылӥсь ужпумъёс - Президентлэн указъёсызлэсь быдэсъяськемзэс чаклан, коррупциен нюръяськон, калыклэсь улонзэ ӟечгес каронъя ужпумъёсты ӝутон.Елена Миннигараева | Политика |
Виталий Пронин Элькунысьтымы Следствиея управление туэ 98 процентсэ кышкыт йыружъёсты шараяны быгатӥз. Управлениысь кышкыт йыружъёсты эскеронъя 1-тӥ ёзэн кивалтӥсь Евгений Фёдоров вераз куд-ог учыръёс сярысь.Эшез - пурт25 арлы пытсэт сьӧры келямын Красногорск ёросысь 1979-тӥ арын вордскем Прозоров. Лушкаськемез понна трос пол кечат-вамат укно сьӧры шедьылэм воргорон та рад 2 адямиез вием. Кызьы?Эрике потыса, пиосмурт вордскем палъёсаз бертӥз. Малпаз: выль сямен улыны кутскоз. Аслыз туган шедьтӥз. Но ортчемез маза ӧз сёты. Сое пытсэт сьӧрын сантэмаса возиллям шуыса супыльтонъёс гуртэ ӝог вӧлмизы. Валамон, та вераськонъёс Прозоровлы ӧз кельше. Кыл вӧлдӥсь пиосмуртэ пуртэн бышкалтӥз. Ӵошен улыны пумитъяськись туганзэ но ӧз жаля - кышномурт пурт улын быриз. Таин пиосмуртлэн вожпотонэз ӧз ортчы: нылмуртлэсь пунызэ быдтӥз, мунчозэ тарказ.Кырсь ужзэ быдэстэмез бере Прозоров нюлэскы пегӟиз. Ватскон инты ӟеч быръем - нюро-куако интые огшоры гинэ уд пыры. Следовательёс тодо вал: Прозоров - ӟеч пӧйшурась, чорыгась. Озьыен, тэле уз йыромы, ыбылӥськыны, пӧйшурез вандыны киыз мынэ. Эш интыын котьку сьӧраз - пурт.Югдурез утисьёс толэзь пала сикез котыръязы - йыртэмасез кырмыны ӧз быгатэ. Со вискын Прозоров ёросысь сиён-юонэн вуз каронъя магазинын лушкаське. Мурт машинаен Москва пала шонтэ. Йыраз эшшо одӥг кырсь малпанзэ бергатэ - пытсэт сьӧрын сое вӧсь карем пиосмуртэ виёно.Ярам, Москвае пырон дорын Прозоровез кырмизы. Следовательёслы со шараяз: тушмонме сопал дуннее келяса, Донбассын ополченецъёсын ӵош ожмаськыны малпасько, пе, вал...Сьӧсь!Балезино черкогуртысь 1990-тӥ арын вордскем Русских весяклы шедиз пытсэт сьӧры. Йыр вандӥсьлэн улон гумырез ортчоз Соль-Илецкысь тюрьмаын. Та сяна, солы 2 миллион манет тыриськон тупатэмын.Кышкыт учыр вал кылем арын 27-тӥ октябре. Балезино палъёсысь нюлэскысь шедьтэмын 12 аресъем Андрейлэн но солэн 11 аресъем Александра сузэрезлэн мугоръёссы. Следовательёс соку ик сак кариськизы черкогуртын улӥсь Русских пумысен. Угось со сокугес гинэ пытсэт сьӧрысь потэмын вал, пукемын нылашез эриктэмамез понна.Андреез но Александраез педофил нюлэскы ческыт сиёнэн гочатэм. Нырысь-валысь пиналъёсты йырез шузимытӥсь суретсэ кыскыны косэм. Та бӧрсьы йыр вандӥсь сьӧд ужзэ быдэстэм: пияшез писпу борды керттылэм, нылашез сантэмам. Бӧрысь кыкназэс шарфикен кекатэм.Эскерон мыныку, тодмо луиз: та пиналъёсты сяна, Русских мукет нылпиосты но эриктэмаса вуэм, шузимытӥсь суретъёсын соосты кужмысь кушласькыны косылэм... Йыруж лэсьтӥсьёс йырзэс мыкыртозы ини инмар азьын.«Час» дугдӥзИжысь Север кузпалъёс 2013-тӥ арын, законэз тӥяса, ужбергатон борды басьтӥськиллям. Быдэ вуымтэ нылъёсты мугорзэс вузаны кужмысь косылӥллям. Аспӧртэмлыко огазеяськонзэс «Нылкышно час» нималлям.Семьялэн кузёез, 32 аресъем Александр, югдурез утисьёслы тодмо. Сое трос пол кырмылӥзы лушкаськемез понна. Ӵапак СИЗО-ын пукыкуз, Огородников фамилизэ со Север кариз. Эрике потӥз гинэ, нокытын ужасьтэм, дышетскисьтэм 23 аресъем Еленаен кузпалъяськиз, кырсь удыссэ мытӥз.Мугорзэс вузаны мылкыд карисьёслы Северъёс ӧз ёрмылэ. Трос уксё поттыны ӧтись ялонзы гуртысь вуэм 14-18 аресъем апокъёсты капчиен гочатылӥз. Нылъёс ужаллязы 2 сменаен: нуназе но уйин. 1 час понна тыриськылӥз 2 сюрс манет. Талэсь ӝынызэ кузпалъёс асьсэлы басьтылӥзы.Нылъёслы куронъёссы юнэсь вал. Кин ассэ умойтэм возе, 500-ысен 5 сюрс манетозь тыриське. Ужысь вазь кошкыны уг яра. Пиосмуртъёслы телефон номеръёсты сётъяно ӧвӧл. 1 воргоронлы 1 час дыр сётӥське. Талэсь кемагес ӝеганы уг яра. Штраф уг визьма ке, нылъёсты жуго. Тыш сюрылӥз таш-таш буяськымтэ, гольтрес дӥсяськымтэ понна гинэ но. Кинлэн ужысь кошкемез потэ, интыяз эшсэ вайыны кулэ.Кузпалъёс ужзэс люкизы: кышномурт нылъёсты чебертӥськон салонъёстӥ, дӥсен вуз карон интыостӥ нуллӥз ке, пиосмурт ужан висказы кылдылӥсь керетонъёты сэрттылӥз, нылъёсты таксиен нуон-ваёнэз радъялляз. Паймоно кадь: тросэз анай-атайёс нылпизы ышем пумысен полицие куриськон ӧз гожъяллялэ. Озьыен, тодӥзы, маин выро нылъёссы.Ар куспын «Нылкышно часэ» кугӟаз 20 дыды. Югдурез утисьёс та огазеяськонэз пытсазы кылем арын. Ӝутэм уголовной уж туэ гинэ йылаз-пумаз вуттэмын. Нылкышно но 2 таксист условной кыл кутон улэ кыскемын. Семьялэн кузёез 3 арлы пытсэт сьӧры шедиз.Кильтро дӥсь ӧз юрттыВесяклы пытсэт сьӧры шедьыны быгатоз Алнаш ёросысь Гондыргуртысь 3 адямиез вием Михеев. Та вакытэ со пуке СИЗО-ын. Михеевез али эскеро психологъёс.Туэ 15-тӥ августэ выжон уе ёросысь Юмъя гуртысь Михеев Гондыргуртысь 3 адямиез пуртэн вандӥз. Та бӧрсьы 31 аресъем пиосмурт, полиция со вылэ медаз малпа шуыса, машинаысьтыз питранъёссэ ӝогак воштӥз но Татарстан пала шонтӥз. Отчы машиназэ кельтыса, берытскиз Ижкаре. Лушкам 150 сюрс манетэныз кильтро дӥсяськиз, аслыз патер шедьтӥз. Но Ижысь огаз ульчаын сое кырмизы.Корка эгырӟизСарапулысь 39 аресъем Константинов 25 арлы пытсэт сьӧры келямын.Пиосмуртлэн квартираысьтыз огаз комнатае интыяськиз семья. 10-тӥ мае выжон уе таос ӝӧк сьӧрын, курытсэ юыса, пукиллям. Пиосмуртъёс вискын керетон пуромем. Кузё кема малпаськымтэ - кузпалъёсты ӝог ӝуась суретэн пазям но вылазы тыл куштэм. Озьы 20 квартираем улон корка пеньлы пӧрмиз - 7 миллион манет тыр изъян лэсьтэмын. Кышномурт, ӵынэн ӵоксузьыса, кулӥз. Пиосмурт, толэзь курадӟыса, больницаын кулӥз.Тылпу поттэмез бӧрсьы Константинов пегӟиз ёросысь Горбуново гуртын улӥсь агаез доры. Полицейскойёс - сьӧраз. Йыртэмась соослы озьы гинэ ӧз сётскы - полицейскойёсты корт бодыен коканы выриз.Мурт уксёлы гочазИжысь 33 аресъем Ятов кечат-вамат укно сьӧры пуксиз 23 арлы. Таяз но учырын сюлэм позырске: адями со ӧвӧл - сьӧсь!Январь толэзе Ятов эшеныз но 38 аресъем сузэръёсын-кыктоосын город сьӧ-ры Ымусьтонэз пусйыны кошкиллям. Шулдыръяськиллям. Мукет нуналаз Иже шонтоно кариськиллям. Машинаын мыныкузы, Ятов нылкышноослэсь уксёзэс портыны ӧдъям. Куспазы керетон пуромем. Руль бергатӥсь пиосмуртлы ваньмыз та акыльтэм, лэся. Вотка ёросысь Июльское черкогурт доры вуыкуз, Ятовез но кыктоосты, машинаысь поттыса, кельтэм. Та бӧрсьы Ятов, вожпотонзэ кытчы карыны валатэк, нылкышноос вылэ омырске. Нырысь огезлэсь чыртызэ вандэ, собере - мукетызлэсь. Мугоръёссэс матысь шайвылэ питыртэ.Кызьы следовательёс Ятовез кырмизы? Мурт уксёез яратэмез сое шарае поттӥз. Кышномуртъёслэн банк картаысьтызы уксёзэс октыны кутскем.Йыруж уг сылмыОг 10 ар талэсь азьло лэсьтэм кырсь уж туэ гинэ сэрттэмын-пертчемын вал.Законэз трос пол тӥяллям 2 вынъёс Ижын улӥзы, кыкназы но мурт ваньбурлы синмаськылӥзы. Но огпол таос вискытӥ сьӧд коӵыш ортчиз - керетыны ӧдъязы. Соку огезлэн воргоронлэн йыраз лек малпан лыктэ. Сое улонэ пыӵатон понна 4 тодмоезлэсь юрттэт куре.Огзэ тодмозэ пиосмурт косэ туганэныз ӵош киное ветлыны. Полициын ужасьёс юазы ке, пе, кытын тӥ вал шуыса, валэктомы: учкимы «Бриллиантовый полицейский» киноез. Йыр вандӥсь та киноез азьлапал ик учкиз. Югдурез утисьёслэн кескич юанъёссылы рос-прос дасяськиз.Кыкетӥ тодмозэ пиосмурт косӥз зарни шедьтыны но дӥсяны. Угось тодэ вал: выныз зарни зундэсъёсты-чигвесьёсты капыръяны ӟеч пӧрмытэ. Куинетӥез воргорон гочатӥз вынзэ шыпыт интые. Ӵапак отысен пиосмурт жалятэк быдтӥз тужгес матысь адямизэ.Аръёс ортчемъя пиосмуртлэн кышноез чидамтэ - тодмоосызлы та сярысь сюлэмзэ усьтэм. Соосыз ини ӝегатскытэк вазиськиллям полицие.Туннэ йыруж лэсьтӥсьёс пӧлысь огез улэп ӧвӧл ни. Кылемъёсыз вылэ ӝу-тэмын уголовной ужъёс. Йыр вандӥсьлэн кузпалыз условной кыл кутон улэ кыскемын. Угось со огназ будэтэ быдэ вуымтэ нылпизэ. Теги: йыруж ужпум югдур | Югдурез утён |
Виталий Пронин «Удмурт дунне» газет бордын ужась «Ингож» литературно-творческой студилэн занятиез ортчоз 28-тӥ феврале 17.00 часысен. Кыӵе со - удмурт литератураын яратон? Макем вырӟытэ со лыдӟисез? «Ингож» студилэн пумиськонэз ӵапак яратон сярысь прозалы но поэзилы сӥземын луоз. Малы яратон сярысь одӥгъёсыз ужъёс адями сюлэмъёсы пыраклы кылё, нош мукетъёсыз соку ик вуно? Луэ-а адямиез яратонлы сӥзем произведениос гожъяны дышетыны? Яратон сярысь гожъяно, «яратон» кылэз кутытэк, - шуэ тодмо удмурт кылбурчи, писатель Сергей Матвеев. Яратон сярысь сюлме пырымон гожтыны быгатоз яратэм яке яратӥсь мурт гинэ, - шуэ мукетыз кылбурчи но прозаик Елена Миннигараева. Нош кызьы тӥ малпаськоды? Маин висъясько туала егитъёслэн яратон сярысь гожъямъёссы кылем даурысь гожъямъёслэсь?«Ингож» студилэн куноосыз - «Удмуртия» издательствоысь редактор, кылбурчи но прозаик, воргорон но нылкышно кусыпъёслы сӥзем «Шузи», «Эмезь гурезь» но мукет книгаослэн авторзы Сергей Матвеев, «Удмурт дунне» газетлэн редакторезлэн воштӥсез, кылбурчи, удмурт нылкышнолы сӥзем «Мумы», «Сьӧд сюлык» книгаослэн авторзы Елена Миннигараева (Панфилова) но мукетъёс.Ӧтиськом вань мылкыд карисьёсты. Сьӧрады одно ик кутэ яратонлы сӥзем кылбуръёстэс, веросъёстэс. Лыдӟом, эскером. Умой луоз, ужъёстэс электрон почтаямы азьлапал ик келяды ке: udmdunne@yandex.ru Сактэлэ: таиз пумиськон ортчоз Ижысь проектъёсъя ЛИФТ штабын, таӵе адресъя: Пушкинской ульча, 216 номеро юрт. Юанъёсты вань ке, жингыртоно «Удмурт дунне» газетэ: 73-33-42 яке 8951-195-37-65 номеръёсъя. Теги: Ингож кытынкумар удмуртдунне | Улон-вылон |
Виталий Пронин Туннэ, 28-тӥ мартэ, Кун Кенеше Ижкарысь 8-тӥ округъя быръёнъёс ортчо. Быръёнъёсы 5 мурт пыриське. Быръёнъёслэсь мынэмзэс эскерон понна шаерамы вуиз Россиысь Общественной палаталэн кивалтӥсез Максим Григорьев. Куара сётонлэн радъяськемез пумысен туннэ со кенешиз Быръёнъёсъя комиссилэн кивалтӥсеныз Вениамин Соломенниковен, Удмуртиысь Общественной палаталэн кивалтӥсеныз Рашид Хуснутдиновен. -- Ижкарын 24 быръён участок усьтэмын, ваньмыз огсыр ортче, - шуиз В. Соломенников. Вань участокъёсын ужало чакласьёс, соос быръёнъёслэсь ортчемзэс сак эскеро. Та быръёнъёс сӥзьыл ортчоно быръён ужрадлы дасяськон выллем луизы, вераз Р. Хуснутдинов. Кивалтӥсьёс шоркарысь куд-ог быръён участокъёсы вуылӥзы. -- Удмуртиысь умой пуктэмын наблюдательёслэн ужзы. Котькуд участокъя дырыз дыръя иворъёс келяло, со сяна, мытэмын на Интернетын потӥсь иворъёсты эскерон, -- вераз М. Григорьев. Сергей Захаров | Иворъёс |
Виталий Пронин Елена Касимова но Евгений Бикузин23-тӥ толшоре «Известия Удмуртской Республики» газетлэн галереяяз усьтӥськиз «Удмуртская неизвестность» ульча-арт адӟытон. Татысь Евгений Бикузинлэсь но Елена Касимовалэсь трафарет амалэн кылдытэм суредъёссэс адӟыны луэ.Мар со стрит-арт? Со ульчаын суредаськон икусство. Таин тунсыкъяськисьёс асьсэ малпанъёссэс граффити, постер, трафарет, пӧртэм скульптурной ужъёс пыр возьмато. Соос понна котькуд арбери, вужер, буёл, гож ас интыяз сылыны кулэ. Тросэз шуо: озьы художникъёс асьсэ сярысь вераны туртто. Но зэмос ульча-арт адямиослы кыӵе ке сюжет возьматэ, соосты малпаськонэ уськытэ но аспӧртэмлыко диалоге пыртыны турттэ.- Трафаретъёсын вырыны мылкыды ӝутскиз документальной киноос учкем бере, - вера Женя Бикузин. - Собере Лена Касимова мыным вазиськиз, «Теория относительности» фестивальын Джон Леннонлэсь трафарет портретсэ борддоръёсы пуктылом шуыса. Мон соглаш луи. Бӧрысьгес Энвиль Касимов вань «дано удмуртъёсты» трафарет амалэн суреданы куриз. Адӟытон, пе, лэсьтом.Та проект мыным туж бадӟым пайда вайиз. Суред лэсьтон понна нырысь ик тодоно адямилэсь улонзэ, тунсыкъяськонъёссэ, собере гинэ уж борды кутсконо. Азьло тани уг тодӥськы вал, кинъёс со сыӵе «дано удмурт» луэм Сергей Курёхин яке Дмитрий Пригов. Ӝыныез ужъёс зэмос туспуктэмъёс вылын лэсьтэмын. Но вань мукетъёсыз, кудъёсаз «дано удмурт» ассоциация амалэн суредаса возьматэмын. Кылсярысь, Малевичез капчигес луэ тодманы «квадратъёсызъя», соин ик ымныр тусыз интые суредай квадрат. Суредъёсмес огшоры картон вылэ лэсьтӥмы. Та материалэз юнме куштысалзы, нош ми сое выль сямен кутӥм, ульча-артлы но со туж тупа.Али тросэз ульчаын суредаськисьёс коркаосты но борддоръёсты юнме сьӧдмаса ветло. Женяен Лена со наштам борддоръёс вылэ уйин асьсэ ужъёссэс пуктылыса ветлӥзы. Чылкыт интыосты ӧз исалэ. Но соослэн суредъёссы юнме ӧвӧл. Кызьы вераз Лена, та адӟытон стрит-артлэсь пайдаё палзэ но искусствоен герӟаськемзэ возьматэ. Котькуд трафаретлэн вань кыӵе ке но аслаз малпанэз.- Кылсярысь, Эмир Кустурица возьматэмын музыкант кадь, но тросэзлы со режиссёр луыса гинэ тодмо. Соин ик йырам кылдӥз туала веран «Кинематограф? Ӧй кылылы», - вера Елена Касимова.Быдэстэм ужъёс ваньзы пӧртэмесь, но одӥгез соосты герӟа: геройёс удмуртъёс ӧвӧл ке но, образъёс, верамъёс, детальёс пыр удмуртъёс пӧлы пыӵало кадь. Трафаретлэсь ватэм малпанзэ нимызъя но луэ валаны. Ваньмыз cооc ӟуч кылэ берыктэмын, малы ке шуоно та проект интернациональной луэ. Татын англи, ӟуч, удмурт кылъёс кутэмын.Азьланяз Чудья Женя, кызьы ассэ шуэ Бикузин, та ӧрын ик ужаны малпа. Табере солэн ужъёсыз возьматозы удмурт лулчеберетлэсь узырмон сюрессэ.Мария Векшина Туспуктӥз Чудья Жени Теги: Даноудмурт Стрит-арт Удмуртскаянеизвестность ЭнвильКасимов | Дарт |
Виталий Пронин Люкаськемъёслы мадиз творчествоез, улонын но киноын луэм серемес учыръёсыз сярысь.Кинолэсь арзэ тунсыко ужрадэн мытӥзы Сарапулын улӥсьёс. Кылем арняе татчы вуылӥз Россиысь калык артист Валерий Гаркалин.Артистэн пумиськон ӝыт ортчиз радиозаводлэн культура юртаз. В. Гаркалин ужрадэз усьтӥз яратоно кылбурчиезлэн Белла Ахмадулиналэн кылбуръёсыныз. Люкаськемъёслы мадиз творчествоез, улонын но киноын луэм серемес учыръёсыз сярысь. Озьы ик усточи пумиськылӥз Сарапулысь драмтеатрысь артистъёсын. Та театрлэн валтӥсь режиссёрез Олег Степанов ас вакытаз дышетскемын В. Гаркалин дорын. Россиысь калык артист тодмаз сое но артистъёслы шуиз: тӥледлы удалтӥз таӵе ӟеч адямиен но режиссёрен ужаны. Озьы ик со вераз, азьланяз татчы аслэсьтыз спектакльзэ вайыны тыршоз шуыса.Галина Савина Туспуктэм: minkultura.udmurt.ru | Улон-вылон |
Виталий Пронин Выльдэм Операя но балетъя театр усьтӥськиз П. Чайковскийлэн "Лебединое озеро" балетэныз.Таяз арняе ӧсъёссэс усьтӥзы Ижысь Операя но балетъя выльдэм театр но Воткинскысь П. Чайковскийлэн тупатъям музей-усадьбаез. Сӥё-дано ужрадъёсы вуылӥзы Удмурт Республикаысь кивалтӥсьёс.Ижысь Операя но балетъя театрез тупатъян ужъёс кыстӥськизы кык ар пала. Табере театр нуллоз П. Чайковскийлэсь нимзэ. Выльдэм театр усьтӥськиз П. Чайковскийлы сӥзем 58-тӥез крезьгуро фестиваль азьын. Сцена вылын вал премьера - дано крезьгурчимылэн «Лебединое озеро» балетэз. Удмуртилэн Тӧроез Александр Соловьёв шуиз:- Асьмелэн валтӥсь театрмы быдэсак воштӥськиз. Татын ваньмыз шудэ выль буёлъёсын, шока искусствоен. Татын артистъёслы но ужаны лякыт но тунсыко луоз, учкисьёслы но кельшоз.«Лебединое озеро» балетлэн премьераез синмаськымон ортчиз. Валтӥсь партиосты быдэстӥзы калыккуспо конкурсъёслэн лауреатсы Михаил Тимаев но егит балерина Эйми О, Донохью.Нош Воткинскысь музеез усьтонэ лыктӥзы на дано крезьгурчилэн ӵыжы-выжыосыз но Клинысь, Алапаевскысь П. Чайковскийлы сӥзем музейёсысь куноос. Ӟуч йылолъя выльдэм юртэ нырысь ик пыриз коӵыш. Маша нимо писэй - П. Чайковскийлэн музеяз мурт ӧвӧл. Музей-усадьбаысь иворъёсъя ёзэн кивалтӥсь Маргарита Метлякова ивортэмъя, коӵыш татчы шедиз 3 ар талэсь азьло, сое кин ке куштэм.- П. Чайковскийлэн семьяез туж яратӥз пудо-животъёсты. Асьмеос тодӥськом, кызьы вуоно крезьгурчи, пичи Петя, огпол доразы вайиз писэйпиез, кудзэ выйтыны туртто вал. Соин ик та коӵышез но ми ӧм уллялэ. Со музейлэн утисез выллем луэ. Туж яратэ адямиосты, экскурсиос дыръя но кузё сямен ассэ возе, - шуэ М. Метлякова.Выльдэм музейын ваньмыз туж чебер но туала, со дыре ик малпан кылдэ, Чайковскийёслэн семьязы али гинэ кытчы ке потӥз но тани-тани выльысен та юртэ пыроз кадь. Музейын усьтӥськиз «Пичи дырысь вуэм крезьгур» экспозиция. Отысь трос выль экспонатъёсты но материалъёсты адӟыны-тодыны луэ, кудъёсыз музейлэн фондысьтыз та дырозь поттамын ӧй вал на.Выльдэм юртэз учкыса, Удмуртилэн Тӧроез Александр Соловьёв пусйиз:- Та музеез тупатъян-выльдон ужъёслы трос кужым понэмын. Шӧдӥське, котькудӥз, сюлэмзэ сётыса, со бордын тыршем. Ваньмызлы тау шуэме потэ со понна. Туннэ усадьба югыт, чебер, табере тыршоно, татчы уногес калык мед ветлоз но ас пал эшмы, дано крезьгурчимы сярысь тросгес мед тодозы шуыса.Воткинск городлэн йырыз Владимир Перевозчиков шуиз:- Воткинск городмылэн валтӥсь тодметэз - П. Чайковскийлэн музей-усадьбаез - туннэ нош ик ӧсъёссэ усьтэ калыклы. Ӵапак та юртын крезьгурез нырысьсэ кылӥз П. Чайковский. Быдэс дуннелы тодмо крезьгурчилэсь нимзэ нулло крезьгуро школамы но крезьгуръя педколледжмы. Ми, П. Чайковскийлэн землякъёсыз, данъяськиськом соин.Туннэ музей-усадьбаысь валтӥсез юрт усьтӥськиз ке но, выльдӥськон ужъёс мынозы на. Озьы ке но мылкыд карисьёслы 1-тӥ оштолэзьысен экскурсиос ортчыло ини. Нош музейлэн азбарез но котырыз чебертӥськозы ини лымы быдэсак шунам бере, соку музейын ужасьёс татчы сяськаос мерттозы.Елена Иванова Туспуктӥз Эдуард Карипов Теги: Воткинск Операянобалетъятеатр Чайковскийлы-175ар | Лулчеберет |
Виталий Пронин Удмурт кылъя вань учебникъёс тупало Просвещениея министерстволэн куронъёсызлы — табере ваньмыз соос пыремын федерал перечене. Удмурт учебникъёсты кылдытон но эскерон бордын ужамъёс: Пичи Пурга ёросысь Выль Мӧнья школаысь удмурт кылъя дышетӥсь Л. Воронцова, Дышетон удысысь йӧскалык ужпумъёсты эскеронъя институтлэн кивалтӥсез Н. Ураськина, Дэри ёросысь Вылӥ Женвай школаысь покчиосты дышетӥсь Л. Кузнецова.Туспуктӥз Максим Егоров3 ар куспын — 18 учебник Кылем арняе Удмуртиын ортчем «Вордскем кыллэн дышетон сӧзнэтын интыез: туала вакытэз но азинскемез» калыккуспо конференциын вераськиз Россиысь Анай кылъёсты азинтонъя институтлэн директорез Лариса Маршева. Кивалтӥсь пусйиз: Россиын 66 выжыысь калыкъёс анай кылзэс дышето. Со вакытэ ик 38 кылэз дышетонъя учебникъёс но программаос ӧз пыре федерал перечене. Таӵе шумпотонэз вань 8 выжы калыклэн гинэ: адыгей, бигер, башкир, чуваш но куд-ог мукетъёсызлэн. Табере пӧлазы пыриз удмурт кыл но. Дышетон удысысь йӧскалык ужпумъёсты эскеронъя институтлэн кивалтӥсез Надежда Ураськина верамъя, 2018-тӥ арын федерал перечене пыризы покчи классъёслы чаклам учебникъёс. Нош туэ дышетонъя но методикая кенешез ортчизы 5-тӥ-11-тӥ классъёслы чаклам учебникъёс, соосты дэмлазы пыртыны федерал перечене. — Ми та удысын азьпалтӥм вань фин-угор улосъёсты. Федерал перечене пырон возьматэ милесьтым ужмес но, огъя командаен тыршеммес но. Кылсярысь, мукет улосъёсын ӧвӧл дышетон удысысь йӧскалык ужпумъёсты эскерись институтъёссы. Отын, шуом, 1 учебник гожто, 3 ар вис каро. Собере выльысь та уж борды кутсконо. Озьы секыт. Нош ми учебникъёс бордын котькуд нунал ужаськом, школаосын кусып тупатӥськом, экспериментъёс радъяськом, — вера Надежда Ураськина. Вераны кулэ, та бадӟым уж 3 ар куспын быдэстэмын. Табере ваньмыз 18 учебникъёс тупало вань куронъёслы. Котькуд класслы дасямын нимысьтыз комплект. Отчы пыро дышетон программа, учебник, дышетӥсьлы методикая пособие но электрон учебник. Выль сямен Та вакытэ электрон учебникъёсты пӧртэм кунъёсын пӧртэм сямен куто. Кылсярысь, Лымшор Кореяын 2012-тӥ арысен печатлам учебникъёссэс воштӥзы ни электрон формалы. Россиез верано ке, асьмелэн 2011-тӥ арысен экспериментъёс ортчытыны ӧдъязы 9 улосысь 38 школаосын. Нош удмурт кылъя но литературая учебник дасясьёс понна электрон формат выль, лэсьтылымтэ маке вал. Но туннэ паймымон уж вуттэмын. Кылсярысь, удмурт кылъя занятиосын нылпиос тренажёръёсын ужаны быгато. Шуом, дышетӥсь сётэ грамматикая упражнение, отын букваос усьылэмын, пиналъёс соосты пуктылыны кулэ. Вань аудиоужъёс. Нылпи быгатэ ас понназ текстэз кылзыны но диктант, изложение гожтыны. Та выллем выльдӥськонъёс лачак. — Берло 2 ар ӵоже та 5-тӥ-11-тӥ классъёслы дасям учебникъёсын ужаны эскеризы 18 школаын. Отчы 19 дышетӥсьёс пыриськизы. Нырысь-валысь шугъяськонъёссы вал: быгатомы-а, вормомы-а шуыса сюлмаськизы. Та школаосты ми инновационной площадкаос шуимы. Татын радъям семинаръёс, шара урокъёс, ог-оген кенешонъёс юрттӥзы пуктэм ужпумъёсты ӟеч быдэстыны. Ваньзэ чакласа-учкыса, вераны быгатӥськом, уроклэн кыӵе люкетаз ӟечгес луоз выжыны электрон формае, кыӵе пайдаез но кужымез электрон учебниклэн, — шуэ Дышетон удысысь йӧскалык ужпумъёсты эскеронъя институтысь ужась Юлия Байтерякова. Алнаш ёросысь 5 школа электрон учебникъёсты эскерон бордын ужаз. Кузёбай гуртысь школаын 9-тӥ классысь дышетскисьёс быгатӥзы выль сямен тодон-валан басьтыны. Аслаз ужан опытэз сярысь вераз удмурт кылъя дышетӥсь Марина Никонова: — Та учебниклы луыса урокъёс тунсыкогес но пайдаёгес ортчо. Электрон формат быдэсак тупа печатлам учебниклы. Соин уроклы дасяськон трослы капчигес луиз. Малы? Ки улын дась материал. Мелэн доска вылэ гожъяськем интые, луэ возьматыны схемаосты но таблицаосты. Аудиоужъёс урокез шулдырто. Куд-ог нылпиос, соосты «визуал» шуиськом, иворез адӟыса-лыдӟыса йыразы кельто. Соос понна вань туспуктэмъёс, видео, текстъёс. Нош макем юртто педагоглы тестъёс. Таӵе уж пыр дунъяны луэ, валаз-а пинал темаез, кытын со шугъяське но мукетсэ. Норма — 30 минут Дэри ёросысь Шор Постол школаысь удмурт кылъя дышетӥсь Надежда Кабанова вожъяськыса учкылӥз электрон учебникъёсыз эскеронэ пыриськись педагогъёс шоры. Уго выль амалэз уже кутон понна классын интерактивной доска луыны кулэ. Но дышетӥсь ӧз куалекты: ӝыны ар ӵоже ноутбукен ужаз. Собере выль интерактивной доска басьтӥзы. Надежда Васильевна ужаны дышетскон вылысь вуылӥз Дэри ёросысь Изгурт школае — отын электрон учебникъёсты эскерыны вазьгес кутскизы, озьы ик республикаын ортчылӥсь семинаръёсы пыриськылӥз. — Озьы ке но, ужаны кутскыса, юанъёс кылдо вылэм, соос тросгес герӟаськемын учебниклэн технической люкетэныз, — пусъе Надежда Кабанова. — Урокын задание сётэмлэсь азьло дышетӥсь нырысь ачиз ваньзэ рос-прос эскерыны кулэ, тужгес но тренажёръёсыз, пиналъёслэн шугъяськонъёссы медаз кылдэ шуыса. СанПинлэн нормаосызъя электрон учебникез кутыны лэземын 30 минут ӵоже. Соин куддыръя нылпиослэн верамзы потэ: малы эшшо печатлам учебникез нуллыны косӥськоды. Соослы дышетӥсь валэктэ: урокын таиз но, соиз но кулэ. — Электрон учебникъёсын ужаны быгатэменыды ушъяське мукет педагогъёс, анай-атайёс азьын. Ваньзы мед тодозы но мед адӟозы, удмурт кылъя но таӵе паймымон учебникъёс вань шуыса, — ватса Надежда Кабанова. Удмуртиысь Дышетонъя но наукая министерстволэн ивортэмезъя, шаерысьтымы 191 школаын удмурт кылэз предметэз сямен дышето. Электрон учебникъёслэсь демо-версиоссэс шедьтыны луоз udmniino.ru сайтысь. Бӧрысь та учебникъёсты интыялозы «Удмурт кылдунне» порталэ но. Елена СКВОРЦОВА | Удмуртлык |
Виталий Пронин Вылӥ Парзиысь ПедуньГлазов ёросысь Люм (Лабга) гуртысь культура юртын кылем пятницае ортчиз «Лӧпшо Педуньлэн бенефисэз» вожвылъяськон. Со радъямын вал арлы быдэ ортчись «Эшъяськон вуюись» фестиваль улсын.Ёрос администрациысь культурая, егитъёсын ужан политикая, физкультурая но спортъя управленилэн кивалтӥсезлэн Маргарита Солдаевалэн верамезъя, куать гуртъёсысь Педуньёс мылкыд каризы вал бенефисэ пыриськыны. Играысез но глазов лӧпшоос доры вуттӥськыны турттэ вылэм. Куд-огзэ кузь сюрес кышкатэм, лэся, нош кинлэн ке пӧяськон пуйыез пасяськем. Но кылемъёсыз Педуньёс калыклы мӧзмыны ӧз сётэ.Ми но, «Удмурт дуннеын» ужасьёс, машина тыр люкаськыса, Ижевскысь Лабга кеме серекъяны ветлэммес кематэк ум вунэтэ. Шулдыръяськон ӝыт чакламын 6 часын ке, доразы вуимы нуназе бере 2 часын ик. Ужлы ӧм ёрме, газетэ гожтымон удмуртъёс татын вамышлы быдэ - но «Удмурт дуннеен» эшъяськемысь берло дыре малы ке дугдӥллям.Юри Педуньёс доры лыктӥмы шуыса, лабгаос воксё паймо. Нош асьсэды маскарчиосын уд паймыты вылэм. Кочегарын ужась Василий Терёшин шуэ, магазинэ пырамзы бере милям ваньзы сямен Педуньлы пӧрмо. Но Люмысь воргоронъёс сазь йырын но маскаръяськыны ярато: љыт џоже соос но сцена вылэ педуньяськыны потазы. «Секонд-хендысь» дӥськут бырйыса, визьзэс, эктыны быгатэмзэс возьматӥзы.Нош палэнысь вуэм маскарчиос куинь номинациосъя нюръяськизы: асэнызы тодматӥзы, миниатюраос возьматӥзы, вашкала арберилы реклама лэсьтӥзы. Люкаськемъёсты тужгес паймытӥзы но кӧт висьымон серекъятӥзы штанигуртъёс. Серекъян-маскаръяськон удысын Штанигурт муниципал кылдытэтысь лулчеберетъя но ваньмон дырез радъянъя «Искра» центрысь «Штат-базар» комикс-группа «Мынам Удмуртие» телерадиокомпаниысь «Шурикъёсты» но синмаськытэм.Ньылетӥ арзэ ини апрель толэзе Глазовлэн «бакча бераз» интыяськем Штанигуртын юморлы сӥзем «Штат-базар» фестиваль ортче. Отчы пырисько республикаысьтымы но маскарчиос. Комикс-группа ас котыраз огазея куать-сизьым муртэ. Культура удысын ужасьёс сяна, пӧлазы пырисько гуртысь огшоры ужасьёс. Педуньлэн бенефисаз калыкез шулдыртӥзы культурая центрысь нылпиосын ужан ёзэн кивалтӥсь Людмила Фалалеева (доярка Степанида) но чеберлыкъя кивалтӥсь Ольга Корепанова (колхоз председатель Митрофан - Степанидалэн картэз).Сцена вылэ потаса но залэтӥ ортчыса, вакчи дыр куспын соос быдэс спектакль кылдытӥзы, шуыны луоз. Степанида пӧяськыса кошке Педуньлэн бенефисаз, залын пукисьёсты люке трос йӧл сётӥсь скалъёслы, ветылъёслы но али гинэ кунян ваемъёслы. Ошъёслы визь-кенеш сётъя... Слудкаысь артистъёсВань йӧспӧръяськемзэс кылыны но адӟыны кулэ. Фалалеевалэн кылъёсыз тысез куадам кадь палдо, солэн Степанидаезлэн пинь улаз сюр гинэ - куаӵак мар ке вералоз. Нош Корепанова удмуртэн шугъяське вераськыны, соин быдэс сюресме, пе, удмурт кылъёсты тодам вайыса лыктӥ. Серемес веранъёсынызы газет лыдӟисьёсмес но тодматыны малпаськомы вал. Шуизы, милям, пе, кылъёсмы йырамы гожтэмын, нокыӵе сценариймы ӧвӧл.Синмаськытӥз Слудкаысь Педунька но - Василиса Антонова. Эшъёсыныз ӝыт ӵоже пӧртэм серемес суредъёс кылдытӥзы. Жаль, удмурт сямен вераськыны шугъяськиськом, пе, миниатюраоссы ӟучен дасямын.Адамысь Глафира Сизова кема аръёс ӵоже ини нылпи садын Педуньлэсь ужзэ быдэсъя, ачиз ик такмакъёс гожъя. Удмурт выжыкылысь геройлэн тусыз со борды юн бурмем ни. Озьы ке но шумпотоно, маскарчилэсь кузэ воргоронъёс мертало ке. Бенефисын Педунькаос пӧлын одӥг гинэ Педунь вал. Таиз Вылӥ Парзи гуртысь кочегар Владимир Борисов. Воргорон мыло-кыдо пыриське гуртысьтызы художественной самодеятельносте, кырӟа, маскаръяське.Курегъёс пӧлы одӥг атас сюриз шуыса, вылды, конкурсэз радъясьёс, Глазов ёросысь культурая центр, диплом вӧзы Парзи Педуньлы зэмос атас кузьмазы. Солэсь зэмос луэмзэ ас вылаз шӧдӥз Александр Леонтьев. Шулдыр ужрадэ вуттэмез понна кырӟасьлэсь но ӝытэз нуыны юрттӥсьлэсь чибориё атас вань калык азьын бамзэ кокчалтӥз. Солэн но, лэся, педуньяськемез потӥз.Лия Малых Туспуктӥз Владимир Беломорских Теги: Глаз Иж Лабга удмуртдунне | Шӧкыч |
Виталий Пронин Василий Геннадьевич Вечтомов - юстициысь вылӥ советник, Удмуртиысь Прокуратураысь федерал законъёслэсь быдэсъяськемзэс эскерись управленилэн кивалтӥсез. В. Вечтомов 32 арлэсь ятыр Василий Вечтомов тырше Прокуратура удысын. Татчы со шуак-дуак ӧз лыкты. Уж инты ачиз шедьтӥз егит муртэ. Уго выжыысь выжые Вечтомовъёслэн семьязы герӟаськемын вал Иж заводэн. Огез песятаез 525 «кафтанщикъёс» пӧлы пыриз - тужгес ӟеч ужасьёслы эксэй вакытэ вож дӥсь кузьмаллязы. Озьы школа бере кема ӧз бырйиськы Василий но - заводэ интыяськиз. Татын ар мында ужаса вуттӥз но армие кошкиз. Службазэ ортчыны шедиз воздушно-десантной войскоосы. Кык ар ӵоже десантникъёс ӵемысь пыриськылӥзы милицилэн оперативной ужаз: кинэ ке кырмоно, утчано - таӵе уж В. Вечтомовлы кельшыны кутскиз. Эшшо Василий кӧня ке вожъяськиз эшъёсызлы - кыкез одноклассникъёсыз юридической факультетэ пыризы. Озьы армиысь бертыса, егит мурт нырысь арзэ рабфакын дышетскиз, собере очно амалэн тодон-валан люканы ӧдъяз Удмурт кун университетын. — Дышетскытозям мон следственной романтикае выемын вал. Следовательлэн ужез самой тунсыко потылӥз. Ӵемысь Ижысь милицилэн райотделъёсаз вуылӥ - курсовойлы материал бичаны но кулэ, аслым но утчаськыны кельшылӥз. Нош 5-тӥ курсын практикае келязы Прокуратурае - татын но следствие вань, уката ик секытгес категориен йыружъёсты сэртто-пертчо. Университет бере ужаны ӧтизы но - вераны луонтэм шумпотӥ, конечно, соглаш кариськи, - тодаз вае Василий Геннадьевич. Озьы егит специалист Ижысь Индустриальной ёросын прокурорлэн юрттӥсез луыса ужаны кутскиз. 1985-тӥ арын та район туж бадӟым вал на - Устинов ёросэз бордысьтыз берлогес висъязы. Соин Прокуратураын ужасьёслы шокчыны но маза ӧй вал. Василий Вечтомов тужгес улӥ тубатысен ужаны кутскиз. Собере быдэ вуымтэосын герӟаськем ужпумъёсты оскизы, татын ӟеч кусып тупатыса ужазы милициен валче. Собере оскизы федеральной законъёслэсь быдэсъяськемзэс чаклан удысэз, татын со ёросысь прокурорлэн юрттӥсез но, собере валтӥсь юрттӥсез но луыса ужаз. Нош отӥяз оскымон специалистэз республикаысь Прокуратуралэн аппаратаз ӧтизы. — Таяз радэ ужан удысам бадӟымесь воштӥськонъёс ӧй вал, огъя надзорын прокурор вал, собере инкуазез утёнъя прокурорлэн воштӥсез луыса тырши. Нош 2000-тӥ арын федерал законъёслэсь быдэсъяськемзэс чакланъя отделэн кивалтыны оскизы. Отӥяз та отделын воштӥськонъёс тупазы, управление каризы, ужасьёсмы но йылӥзы - 14 кузя луимы. Татчы ужаны куто вылӥ квалификациен профессионалъёсты гинэ. Котькуд ужасьмы ортчемын ёрос Прокуратуралэн ёзэз пыр, университетысь вуэм егит муртъёслы татын ужаны уг оско, - шуэ Василий Вечтомов. Табере Василий Геннадьевич управлениен 18 ар ӵоже кивалтэ ни. Со дорозь кивалтӥсьёс я 4 ар, я 6 ар чидаллязы. Уго та интыын ужан - со туж бадӟым кыл кутон. Одӥг мурт гинэ уг вутты вань законъёсты чакланы, татын командаен ужаны быгатоно. Тани ар ӵоже калыклэсь вазиськонъёс гинэ 6 сюрслэсь ятыр вуо. Со пӧлын та дыре бадӟым инты басьто уждун тыронэз ӝегатон сярысь вазиськонъёс. Соосты чакласа, Прокуратураын ужасьёс сюрслэсь ятыр пумит луонъёс (протестъёс), сюрсъёсын представлениос дасяло. Трос шараясько кун но муниципал ваньбурез асэстон учыръёс, кивалтон интыын мултэс кузёяськонъёс, ужбергатӥсьёслы пыд пуктонъёс. Быдэстэм ужлэн уката бадӟым емышез - уголовной уж шараяське ке. Кылем арын таӵе учыръёс 200 пала луизы. Оскымон тыршемез понна Василий Вечтомов пусъемын трос данъетъёсын. Та нуналъёсы ватсаськоз эшшо огез - Россиысь Прокуратураысь дано ужась ним. — Ӧз быдэсмы огез малпанэ гинэ - Прокуратураын ужасьёслэсь династизэс радъяны, - пальпотэ Василий Вечтомов. - Пиелы сӥзисько вал аслэсьтым лёгем сюресме азинтыны. Мон сямен ик, со но юристэ дышетскиз, зэм, удысэз технической - иворез радъяны но утьыны мылкыд кариз, программист луиз. Шумпотӥсько, солэн, мынам сямен ик, аслаз яратоно удысэз вань. Уго адями уж дураз лобыса мыныны кулэ. Соку, нунал йылпумъяськытозь, часэн-минутъёсты лыдъяса уз пукы. Мон шудо, аслэсьтым сюресме шедьтӥ шуыса. Елена Скворцова | Югдурез утён |
Виталий Пронин Лыдӟисьёслэн киязы вуиз Альберт Разин тодосчилэн «Кузьымгурт - дунне культуралэн шорсюлмыз» книгаез. А. Разин Алнаш ёросысь кузьымгурт калыкен џош.Та книгаез бордын Альберт Алексеевич 2 ар пала ужаз. Сое энциклопедия шуид ке, уд янгыша. 336 бамын гожтэмын Алнаш ёросысь Кузьымгуртлэн кылдэмез, пӧртэм вакытъёсы улэм-вылэмез, инты нимъёс, сям-йылолъёс, нылпи сад, школа, адӟем карымон адямиос но трос мукетыз сярысь. Озьы ик книгаын тодосчи аслэсьтыз улон, яратон, удмуртлык но адямилык пумысен малпанъёссэ усьтэ. Буёло туспуктэмъёс но шуныт чуръёс пыр со гуртоосызлэсь небыт сюлэмзэс, лэчыт визьзэс, кибашлы луэмзэс возьматэ.- Вордӥськем гуртам будэмын но уло котыр ласянь золэсь адямиос. Соос ужасесь, дӥсьтӥсесь, котьмае быгатӥсесь, юн мылкыдоесь. Татын зол утиське калык культура. Ӵапак гуртысь пото оскымон солдатъёс, ӟеч писательёс, зол кивалтӥсьёс, кужмо спортсменъёс, - шуэ А. Разин.Зэм но, кузьымгурт музъем будэтӥз трос дано адямиосты: крезьгурчи М. Оськин, авиаконструктор М. Калаев, писатель П. Кузнецов, журналист Н. Хайдарова... Тодосчи туж данъяськыса вера котькуд гуртоез сярысь, тодмо кырӟась-а со яке фермаын огшоры ужась-а. Угось котькудӥз ас ужзэ ӟеч быдэсъя, улонын но ужын адямилыксэ уг ышты.А. Разин бадӟым тау каре ваньмызлы, кин юрттӥз книгаез дасяны. Книгаен тодматскон ӝыт ортчиз Кузьымгуртысь школаын. Ужрадэз радъязы Азамат муниципал кылдытэтлэн йырыз А. Лебедев но Алнаш ёрос администрацилэн культурая управлениеныз кивалтӥсь Н. Антонова. Ас пал адямизэс ӟечкыланы вуылӥзы Алнаш ёрослэн йырыз Виктор Бобров, ёрос администрациысь ужасьёс но ваньмыз гурт калык.- Паймоно, кытысь меда Альберт Алексеевичлэн сомында кужымез, - ас пал адямизы сярысь вера Кузьымгуртысь покчи классъем школаен кивалтӥсь Наталья Антонова. - 76 аресаз но ялан калык пӧлын, пӧртэм ужрадъёсы пыриське, удмуртлыкез азинтэ, книга поттэ. Со туж визьмо но йӧно воргорон. Теги: вылькнига ужрад | Удмуртлык |
Виталий Пронин 20-тӥ мае котькуд мылкыд карись быгатоз эскерыны ассэ - тодэ-а со правооссэ, законъёсты? «Правовой диктант» Россиысь 30-лэсь трос бадӟым городъёсын ортчоз.Ижын со радъяськоз Удмурт кун университетлэн 6-тӥ корпусысьтыз (Университетской ульча, 1 номеро юрт) 601-тӥ но 602-тӥ аудиториосаз. Кутсконэз 12 часын.Диктантлэсь юанъёссэ лыдӟозы. Элькунысьтымы юстицияя министрлэсь ужзэ быдэсъясь Ольга Филиппова но МВД-ысь ужасьёс.УД Теги: кытынкумар | Улон-вылон |
Виталий Пронин Нырысетӥ элькун больницаысь гастроэнтерологА. Бессонов санавиациен гуртъёсы пота.Алексей Бессоновлэн архивысьтыз Кылем арын гужем Удмуртиын ужаны кутскиз санитарной авиация. Табере шаермылэн пӧртэм сэрегъёсысьтыз секыт висисьёсты вертолётэн син куспын вутто Ижысь больницаосы. Санитарной авиация шаерамы кылдӥз «Тазалыкез утён» нацпроект чотын. Кылем арын июльысен декабрь толэзёзь инметӥ лобась «скорой» ӝог юрттэт сётӥз 98 висисьлы, туэ 5 толэзь куспын — 70-лэсь ятырезлы. Вертолёт ёросъёсы пота, адямилэн улонэзлы кышкытлык кылдэмын ке: сюлмыз кутэмын, инсульт шуккемын, сутскыны яке зол сӧсырмыны шедемын, вирыз зол кошке. Тазалыкез утёнъя министерство ивортэмъя, кемалась ик ӧвӧл Иже вуттэмын вал мунчоын пӧсьвуаськем пияш, 20 процентлэсь ятырез мугорыз сульӟектэмын. Сое вуттӥзы Нырысетӥ элькун больницаысь ожоговой отделение. Та бӧрсьы ик вертолёт дыртӥз Сьӧлта палъёсы: отын но нылпи сӧсырмыны шедем, сюрлыез чигыса. Куазь умой ке, нунал куспын санавиация ичизэ 3 интые пота, шутэтскон нуналъёсты уг тоды.Вертолётэн висись доры лобо реаниматолог но висисьлэн диагнозэзъя эмъясь. Нырысетӥ элькун больницаысь гастроэнтерологияя ёзэн кивалтӥсь, вылӥ квалификациен гастроэнтеролог Алексей Бессонов санавиациен секыт висись доры лобаз. — Нырысетӥ элькун больницаын ужам сяна, Тазалыкез утёнъя министерстволэн валтӥсь внештатной гастроэнтерологез луисько. Азьвыл ёросысь висись доры ӧтён вуэ ке вал, сюрес вылэ потылӥмы реанимобилен. Асьтэос валаськоды, шуом, Глазов палъёсы вуыны сюрес вылын трос дыр бырылӥз. Туж шумпотӥсько, шаерамы санавиация кылдӥз шуыса. Тани кемалась ик ӧвӧл 3 час куспын Ижысен Балезино каргуртозь вуимы, висисез эскеримы, берлань Иже берытскимы, — шуэ Алексей Геннадьевич. Балезино каргуртысь висисез вуттоно луиз Нырысетӥ элькун больницае. Ӝушысьтыз вир кошкыны кутскем, вирыз урод, уг орсмы. Вылаз ик,тыосаз кык палаз ик воспаление кутскемын. Адямилэн пневмония бере, кин тодэ, оло, со коронавирусэн черламын. Иже вуттыса, Балезиноысь висисьлы тест лэсьтӥзы — чер шараямын ӧй вал. — Коронавирусэз шараяськысал ке, ми сое интыясалмы обсерваторе, больницаямы та ёз кылдытэмын. Висись доры лобыкумы, висёнлэсь утиськон куронъёсты сак чакласькомы: сётӥське нимысьтыз комплект — быдэс мугор, ым-синъёс пытсамын луыны кулэ, —шуэ эмъясь. ________ Елена НИКИТИН | Улон-вылон |
Виталий Пронин Таӵе кузьым соос басьтӥзы «Огъя Россия» партиен радъям «Тау эмъясьёслы» акцилы луыса. Оглом 200 автомобильёс басьтэмын. Соосты келязы улосъёсы.Шаерамы вуиз кыкез. Ӵапак Пичи Пургалась но Дэриысь больницаос али тужгес кулэясько транспортлы. Угось отын улӥсьёс доры эмъясьёс асьсэос потало. Сергей Захаров | Иворъёс |
Виталий Пронин 80 арессэ пусйиз медицина наукаосъя доктор Иван КузнецовМедицина наукаосъя доктор Иван Кузнецов Россиын нырысьсэ лэсьтыны кутскиз сэппуйыэнызы курадӟисьёслы выль амалъя операция, та сярысь диссертация но гожтӥз.ДӥсьтонЭмчи луыны Иван Степановичез ачиз Инмар косӥз, вылды. Егит дыръяз шырвисёнлэсь ӧжыт гинэ ӧз кулы. Мукетъят аслыз ачиз пичи операция лэсьтыны дӥсьтӥз. Солэн пыдыз висьылӥз, врачъёс номыр кышкытсэ ӧз шараялэ. Но пияшлэн чиданэз быриз: пыдзэ вандылӥз но, отысь пияла юдэс потӥз.Вордӥськиз Иван Кузнецов Алнаш ёросысь Шадрасак-Кибьяын. 1959-тӥ арын йылпумъяз Ижысь медициная институтэз. Дышетскыкуз ик солы операциос лэсьтылыны оскылӥзы. Нырысетӥез вал 3-тӥ курсын.Эмъясь луыса ужаны кутскиз Эгра ёросысь Зураын. Отын 3 ар тыршиз, берло выжиз Нырысетӥ элькун больницае. Иван Степанович егит специалист лыдъяське вал ай, но солэсь верамзэ-малпанзэ кема ужам хирургъёс но санэ басьтылӥзы. Со вакытэ Нырысетӥ элькун больницаын пекляосты вандылӥзы но вурылӥзы Альбаранлэн но Вишневскийлэн амалзыя.- Таӵе операция 70 процент учыръёсы адямилэсь тазалыксэ сӧрылӥз. Солэсь куштӥськоно шуыса ӵектонэн потӥ. Мукет врачъёс пумитъяськылӥзы, - тодаз вае И. Кузнецов.Соку отделениен кивалтӥсь И. Сабельников егит хирургез киное ӧтиз. Шутэтскон куспамы ӵектонэд сярысь кенешом, шуиз. Кузнецов Сабельниковез ас палаз берыктыны быгатӥз. Та амаллэсь больницаын куштӥськизы.Иван Степанович быгатонлыксэ паськытатыны малпаз - выжиз мукет отделение, хирург сямен кӧтпуш висёнъёсты эмъялляз. Та вакытэ ик борт-хирург вал: ёросысь секыт висисьёс доры самолётэн вуылӥз.Врач луыса ужан висказ научной статьяоссэ дасялляз, диссертацизэ гожтӥз, пумен студентъёсты хирургилы дышетӥз. Медициная академиын дышетыны кутскиз 1977-тӥ арын, хирургиын ог 15 ар тыршемез бере. Студентъёслэсь огъя хирургияя тодон-валанзэс будэтӥз, хирурглэн искусствоез сярысь трос мадьылӥз, операциосты студентъёсын валче эскерылӥз. Иван Степанович ас профессияз улӥз, шуыны луоз. Соин но кематэк дышетон ужезлэсь люкиськыны ӧз быгаты, ӟеч специалистэз академиын но пенсие лэземзы ӧз поты. 2013-тӥ арын гинэ со пенсие кошкиз, но академие студентъёсын, эшъёсыныз пумиськыны ӵем вуылэ. Со доры вазиськыло операциосыз сярысь кылэм-тодэм адямиос, ваньмызлы но визь-нод сётыны тырше.УтчаськонИван Степанович бадӟым саклык висъялляз сэппуйы висёнъёслы. Со вакытэ висисез утён понна вал одӥг амал - сэппуйызэ копак басьтыса. Ёзвиез утён понна амалъёс бордын йырзэ трос тӥяз Иван Кузнецов.1945-тӥ-1948-тӥ аръёсы Америкаын нырысьсэ кутскизы лэсьтыны сэппуйылы клапан. Но сыӵе операция бере 3 толэзь ортчыса, сэппуйы ӟеч ужамысь дугдылӥз. Та операцилэсь куштӥськизы. И. Кузнецов, кунгож сьӧрысь специалистъёслэсь ужамзэс санэ басьтыса, векчи сюл но сэппуйы вискын ас амалэзъя клапан лэсьтыны малпаз. Операциез векчи сюллэн быгытъёсыз вылын гинэ лэсьтылӥз. Зэм, адямилы лэсьтэмлэсь азьло тае пуныос вылын эскеризы. Озьы 11 пунылы таӵе операция лэсьтэмын вал. Эскеронъёс возьматӥзы: соослэн выльдэм ёзвиоссы ӟеч ужало. Та ик сётӥз луонлык выль амалэз адями вылэ выжтыны. Сыӵе операциосыз Иван Степановичлэн трос вал, но нырысетӥзэ толон лэсьтэмзэ кадь тодаз возе:- 1968-тӥ арын вал со, 6-тӥ мае: Можга ёросэ операция лэсьтыны ӧтизы. Самолётэн лобӟи. 24 аресъем егит кышномурт нуналаз 3-4 пол чиданы луонтэм приступъёсын больницае шедем. Сэппуйыаз ас амалэя операция лэсьтӥ. Берло со 3 таза нылпи вордэм, кылем арын 70 арессэ пусйиз.Иван Степанович кыӵе гинэ ёзвиосты эмъяны ӧз басьтӥськылы - ваньмыз ӟеч пӧрмылӥз: урен тырмем тыосты бурмытъялляз, сюлэме но операция лэсьтэмез вань.Иван Степанович 54 ар хирургия удысын тыршиз. Висисьёсызлэсь историоссэс дораз ӝикыт, нимысьтыз папкае люкаса, возе. Дырын-дырын та документъёсты лисъя но тодаз вае, кинлэн кыӵе висёнэз вал но кыӵе операция лэсьтэмын.Ангелина Снигирёва Туспуктӥз Владимир Беломорских Теги: даноадямиос тазалыкезутён тршорын Удмуртиыськизилиос | Улон-вылон |
Виталий Пронин Удмурт азьветлӥсьёс люкаськылӥзы К. Гердлы сӥзем синпелет доры14-тӥ толшоре Удмуртиын буре ваё Кузебай Гердэз — дано удмурт югдытӥсез, гожъяськисез, тодосчиез. Сяська поныны калык люкаськиз Ижысь Йӧскалык музей азе, К. Гердлэн памятникез дуре. «Удмурт Кенеш» огазеяськонлэн Тӧроез Татьяна Ишматова пусйиз: дано югдытӥсез Кузебай Гердэз вунэтоно ӧвӧл, солэсь ужзэ асьмелы азинтоно. Таин выро «Удмурт Кенеш» огазеяськон, Йӧскалык музей, гимназия но библиотека но вордскем кылзэс, калыксэс яратӥсь вань удмуртъёс. — Туннэ данъяськыса, шумпотыса вераме потэ: элькунысьтымы депутатъёс законэн юнматӥзы, Кузебай Гердлэн вордӥськем нуналэз шаерамы памятной дата луэ шуыса, — вераз Татьяна Витальевна. Кузебай Гердэз буре вайыны вуылӥз Кун Думаысь депутат Алексей Загребин но. — К. Герд косӥз асьмелы данъяськыны удмурт луэменымы, анай кылынымы, удмурт культураенымы но музъеменымы. Та веранысьтыз одӥг кылзэ но уд кушты, одӥг кыл но уд ватса. Адӟем карод но азинтод гинэ, — шуиз Алексей Егорович. Югдытӥсь сярысь шуныт кылъёс веразы Йӧскалык музейлэн кивалтӥсез Александр Волков но Йӧскалык гимназилэн директорез Татьяна Волкова. Шумпотоно, та учреждениослы Кузебай Гердлэн нимыз сётэмын шуыса, соос югдытӥсьлэсь нимзэ данъяса возё. Ужрад пумын гимназиысь нылпиос Кузебай Гердлэсь кылбуръёссэ шара лыдӟизы, нош люкаськем муртъёс К. Гердлэн памятникез дуре сяська понӥзы. Мылкыд карисьёсты Йӧскалык музее ӧтчазы: та нуналэ вань адӟытонъёсты дунтэк учкыны луиз. Анастасия Шумилова Туспуктэмъёсыз Максим Егоровлэн | Иворъёс |
Виталий Пронин Кызьы укно дурын огреч будэтоно? Нырысь ик, быръёно ас понназы опыление карись сортъёсты, тупалозы «Зозуля», «Апрельский», «Стелла», «Московский тепличный». Кидысэз дасяно тазьы: 1 стакан вуын 0,5 грамм марганцовкаез сурано, котькуд кидысэз отын 20 минут возёно. Та бӧрсьы 2 час возёно 1 стакан вуын суралтэм 1 грамм борной кислотаын, собере 3 часлы интыяно пень вуэ. Тазьы дасяса, мерттэм кияръёстэс удоберниен киськано уз луы ни. Гужем киярез кизёно 25-тӥ июльысен 3-тӥ августозь, толалтэ - 25-тӥ январьысен 3-тӥ февралёзь (ваньмыз ӟеч луиз ке, 8-тӥ Мартлы оргеч басьтоды). Сюй дасяно тазьы: ведралэн куиньмос люкетэз луо (песок) мед луоз, ватсалэ ӝыны ведра сьӧд сюй, сомында ик скал кыед но сисьмем куар (пӧлаз лысэз медаз луы), 1 стакан тылобурдо кыед (кӧсатэмын но векчи изэмын мед луоз), чечы пуньылэн йылаз марганцовка. Ваньзэ тае сурано, котькуд кидысэз нимаз горшоке мерттоно. Эн вунэтэ: огреч уг яраты ӟоскыт интыез. Уд потытозь, горшокез полиэтиленэн шобыртоно. Уд мычиськем бере сое куштоно но горшоклэсь дурзэ, пушпалтӥз, фольгаен шобыртоно - со югытэз возьыны юрттоз. 5-6 куар потэм бере йылзэ ишкалтоно, модосэз озьы кужмогес луоз. Наталья Дулинова, Ижкар Теги: береккет сад-бакча | Улон-вылон |
Виталий Пронин Дэри ёросысь кырӟанъя но эктонъя "Марӟан" ансамбль17-18 шуркынмонэ калык эктонъя «Купанча» элькун ӵошатскон но семинар-практикум радъяськоз. Фестивалез Калык творчествоя элькун корка, Лулчеберет удысын ужасьёслэсь тодон-валанзэс будэтонъя центр но Удмурт Элькунысь лулчеберетъя колледж радъя. Ужрадэ элькунысь лулчеберет юртъёсысь эктонъя коллетивъёс пыриськозы.Нырысетӥез элькун фестиваль 2010-тӥ арын Воткинскын ортчиз. Соку отчы ньыльдонлэсь ятыр эктонъя ансамбль ветлӥз. | Иворъёс |
Виталий Пронин Глазов ёрослэсь данзэ уте Юрий Князев.Кырӟасьёс куспын «Элькуноведение» вожвылъяськонэ пыриськыны ог 20 ёросъёслэн куриськонъёс вуизы, юнматэмын соос пӧлысь 14-ез гинэ. Конкурслэн нырысетӥ этапез ортчоз 17-тӥ коньывуонэ «Аксион» культурая юртын.Туэ «Элькуновидение» конкурсын чурытэсь куронъёс пуктэмын. Соин сэрен 20 кырӟасьё но коллективъёс пӧлысь конкурсэ 14-ез гинэ кутэмын вал.- Кырӟанлэн авторъёсыз но, кырӟась но одӥг ёросысь луыны кулэ. Со сяна, кырӟан та дырозь «Мынам Удмуртие» радиолэн эфираз чузъяськемын медаз луы. Тросэзлы та могӟет луиз, - вера ТРК-ысь журналист Светлана Пикулева. - Озьы ик туэ одӥг ёросысь 2 артистлы пыриськыны луонлык ӧм сётэ. Азьвыл аръёсы куд-ог дыръя ёрос но ёрос центр понна нимаз кырзасьёс пыриськизы.Пусйыны кулэ, вожвылъяськонэ туэ нырысьсэ пыриське Сарапул ёрос. Вордӥськем палъёсызлэсь данзэ утёз 76 аресъем Анна Дмитриевна Девятова. Озьыен, али дырлы конкурсэ пырисько таӵе ёросъёс. Матэгес соосын тодмтскыны луоз 10-тӥ коньывуонэ «Светӥ дорын куноын» передачаын:1. Балезино ёрос - Елена Чиркова, «Малы чусомид?», крез. Елена Чирковалэн, кыл. Андрей Бияновлэн.2. Вавож ёрос - Анастасия Шильнякова, «Тодьы льӧмпуос», крез. Анастасия Шильняковалэн, кыл. Зинаида Прозоровалэн.3. Якшур-Бӧдья ёрос - воргоронъёслэн «Воля» ансамбльзы, кивалтӥсез Николай Вахрушев, «Кырӟангур», крез. Ольга Артемьевалэн, кыл. Нина Широбоковалэн.4. Пичи Пурга ёрос - Андрей Корнилов, «Льӧмпу сяська», крез. Андрей Корниловлэн, кыл. Галина Самсоновалэн.5. Кез ёрос - «Кам син» группа, «Паймымон дунне», крез. Николай Ардашевлэн, кыл. Екатерина Ардашевалэн.6. Глазов ёросс - Юрий Князев, "Вордӥськем шаере", крез. Валерий Главатскихлэн, кыл. Алевтина Главатскихлэн.7. Сьӧлта ёрос - Прохор Столбов, «Мынам тонэ ыштэм уг пот», крез. но кыл. Прохор Столбовлэн.8. Дэбес ёрос - «Шудбур» ансамбль, «Шудбур», крез. Алексей Тронинлэн, кыл. Эльвина Будиналэн.9. Алнаш ёрос - воргоронъёслэн «Алнаш мылкыд» ансамбльзы, «Кышномурт ке артэ», крез. Александр Галеевлэн, кыл. Любовь Ганьковалэн.10. Ижкар, Ленин ёрос - «Задор мылкыд» ансамбль, кивалтӥсез Юлия Елдынева, «Ленин ёросмы», крез. Таисья Зориналэн, кыл. Евгений Медведевлэн.11. Можга ёрос - Ольга Матвеева, «Улон-крезьгур», крез. Александр Андреевлэн, кыл. Ольга Каргашиналэн.12. Сарапул ёрос - Анна Девятова, «Чырткем-а быратэ», крез. но кыл. Анна Девятовалэн.13. Шаркан ёрос - воргоронъёслэн «Забава» ансамбльзы, «Чузъяське кырӟан», крез. но кыл. Павел Смирновлэн.14. Дэри ёрос - Лиана Корепанова «Яратон», крез. но кыл. Лиана Корепановалэн. Та кырӟасьёс пӧлысь 12-ез гинэ потоз «Элькуноведение» конкурслэн финалаз. Со луоз 4-тӥ шуркынмонэ: «Мынам Удмуртие» ТРК-ысь «Светӥ дорын куноын» передачаын возьматозы концертлэсь телеверсизэ. 17-тӥ коньывуонэ кырӟасьёсты жюри дунъялоз ке, та вие вормисьёсты, СМС куара ысъяса, быръёзы асьсэос учкисъёс. Баллъёсты ватсаса, тодмо луоз тужгес устоез кырӟась."УД" Теги: Элькуновидение | Лулчеберет |
Виталий Пронин Гузель Яхина тодмо луиз «Зулейха открывает глаза» романэныз.Ӟуч диктантэз туэ гожто 14-тӥ оштолэзе, текслэн авторез луэ бигер-ӟуч гожъяськись Гузель Яхина. Гузель Яхина тодмо луиз «Зулейха открывает глаза» романэныз. Кызьы вера автор, куке солы дэмлазы диктантлы текстъёс гожтыны, со соку ик соглаш луиз. - 3 текстъёсы, кудъёсыз чузъяськозы 14-тӥ оштолэзё, пырозы «Дети мои» выль романам, - диктантлы сӥзем пресс-конференция дыръя вераз Гузель. - Отын вераське 1916-тӥ-1938-тӥ аръёсы Поволжьеын улӥсь немецъёслэн улонзы сярысь. Диктантлы текст гожтон - мон понна выль маке. Котькуд кыллэсь гожтӥськемез, знаклэсь пуктӥськемез пумысен филолог кадь малпаськи. Ӟуч диктантэз быдэс Россиын гожъяны кутскизы 2004-тӥ арысен. Талэсь адӟем карыса ик, радъяськыны кутскиз удмуртэз но. Тодады вайытом, бадӟым удмурт диктантэз туэ гожто 31-ти южтолэзе, текстэз сӥземын Кузебай Гердлы. Мария Иванова Туспуктэм: Михаил Почуев/ТАСС | Улон-вылон |
Виталий Пронин Туспуктэм: udmurt.er.ru«ОгъяРоссия» ипотекалэсь процентсэ калыклэндоходэзлы тупамон дорозь кулэстон поннаЦентробанке но Правительствое вазиськыныӧдъя, та сярысь ивортӥз партилэнгенеральной секретарез Андрей Турчак. -Ипотека басьтон али калык понна секытныпъет. Россиысь Банк ставкаоссэ кулэстэке но, коммерческой банкъёс процентъёссэкулэстыны уг дырто. 2019-тӥ арын ипотекалэншоро-куспо процентэз 12 котырын вал.Арысь аре ас вылазы та ныпъетэз басьтынымылкыд карисьёс ичигес луо, - шуиз со. 7-тӥфеврале Нацбанк ставказэ 7 процентозьуськытӥз, куд-ог мукет банкъёс 8 процентозь.Но та но процент Россиысь калык поннабадӟым ай. Алилуонлыкъёс вань ставкаосты 5-6 процентозькулэстыны. Таужпумлэсь кулэлыксэ вераз партилэнУдмурт ёзысьтыз «Крепкая семья» проектлэнкоординаторез Татьяна Чуракова но: -Калыклэсь ипотекаез тыронэн шугъяськонъёссыпумысен трос вазиськонъёс вуыло.Ипотекалэн процентэныз герӟаськем воштӥськонъёс калыклы улон инты капчигесно вакчигес дыр куспын тупатыны луонлыкъёскылдытозы. Партилэсь кичӧлтонзэ умоен лыдъя Правительстволэн Тӧроез Михаил Мишустин. Али банкъёслы ӵектон дасямын ипотечной ставкаосты 8 процентлэсь улӥе кулэстыны. Сергей Захаров | Политика |
Виталий Пронин Кытчы вазиськоно, быръёнъёсъя участокын синйылтӥды ке, куара сётон радлыкез тӥяло шуыса? Яке куара сётон пумысен кыӵе ке юанды кылдӥз? Жингыртэ Удмуртиысь общественной наблюдательёслэн корпуссылэн меӵак телефоназ 8-800-301-74-44 номеръя. Вазиськонъёстэс кутозы 17-тӥ июньысен 30-тӥ июнёзь, озьы ик 2-тӥ июле 10 часысен 18 часозь. Нош 1-тӥ июле — ӵукна 7 часысен уйшорозь. Сергей Захаров Теги: Конституция куарасётон | Политика |
End of preview. Expand
in Dataset Viewer.
README.md exists but content is empty.
Use the Edit dataset card button to edit it.
- Downloads last month
- 1